José Antonio Sistiaga. Margolaria eta zinemagilea: Artea ez da nire bizimodua bakarrik: nire bizitza da - Euskonews\n292 Zenbakia 2005-03-11 / 2005-03-18\nErraza de gero José Antonio Sistiagarekin (Donostia, 1932) arte eta sormenaren inguruan hitz egitea. Margolari eta zinemagile grinatsu eta isekari hau bizizale amorratua da. “Inguruabarrak edonolakoak izanik ere, ni ni naiz” leloa du gidari. Historiako eskuliburuetan GAUR Taldearen bultzatzaile eta aitzindari gisa ageri da bere izena. 1965ean eratutako talde honek Gipuzkoako arte abangoardistako zortzi artista ospetsuenak bildu zituen bere baitan (Arias, Balerdi, Basterretxea, Chillida, Mendiburu, Oteiza, Zumeta eta Sistiaga bera), eta Zazpigarren Artearen historian ere sartua da, zinema margotuaren sortzaile bitxi eta interesgarriena izaki.\nNola jakin zenuen margolaria izan nahi zenuela?\nBospasei urte neuzkanean, nire gurasoen laguna zen Linazasoro sendagilearen etxean Velázquez-en Bredako amore ematea obraren kopia bat ikusi nuen, bere aitona batek egina. Etxe hartara joaten nintzen bakoitzean, koadro hori ikusteko baimena eskatzen nion, eta horrenbesteko interesa nuela ikusita, azkenean kopia haren egilearen akuarelen kaxa oparitu zidan. Koadro hori ikusteak sortzen zidan zirrara estetikoa izan zen margolari izatera eraman ninduena.\nAutodidakta zarela esaten duzunean, akademiatan ibili gabea zarela adierazi nahi duzu?\nBai. Parisera bizitzera joan nintzenean, 50eko hamarkadan, senide batek Arte Ederren Eskolan eman zuen nire izena, baina hilabete eta erdi besterik ez nuen jasan hango giroa. Berehala konturatu nintzen nik ez neukala han zer egiterik. Arte Ederren Eskolan irakasten zutena baino askoz ere aberasgarriagoa iruditzen zitzaidan kalean, galerietan eta erakusketetan ikus zitekeena, eta leku ezberdinetako jendearekin harremanetan egotea.\nAskatasuna, nire ustez, erantzukizunaren sinonimoa da. Eta erantzukizunaren sentipena askoz ere argiago agertzen da norbera museoetara joaten eta koadroak kopiatzen hasten denean. Bakoitzak bere gain hartu behar ditu hartzen dituen erabakien erantzukizuna, eta aurrean izan ditzakeen zailtasunen ardura ere bai. Ikasbide hau besteak baino askoz ere azkarragoa da. Horregatik, ez dut ulertzen nolatan gaur egun inor ez den museotara kopiatzera joaten, batez ere artista bilakatu nahi badute.\nNolanahi ere, hautu horrek izango ditu bere arriskuak ere...\nArtearen aldeko apustua egitea, hori da benetako arriskua! Artista guztiek izan dute zailtasunik; behintzat egiazko artistek. Artista autodidaktaren adibiderik garbiena Van Gogh dugu. Eta bere obrarekin erabat konprometituta zegoen arren, bere garaikoek ez zuten ulertu. Baina badira nigan sekulako eragina izan duten beste margolari batzuk; hala nola, Manuel Duque, hila jada, 1955ean Parisen ezagutu nuena. Pintura garaikidearen berritzailerik handienetarikoa izan arren, erabat ahaztuta dago. Izan ere, merkataritzaren inguruko zirkuituetan ibiltzen ez dena ez da ezagutzera ematen. Sistiaga eta Duque, 1996.\nEdonola ere, niri behintzat ez zait batere axola jendeak ni ulertzea edo ez ulertzea, ezaguna izatea edo ez izatea. Horrelakorik nahi izan banu, ekonomialaria egingo nintzen.\nBaina artea zure bizimodua al da?\nArtea ez da nire bizimodua bakarrik; artea nire bizitza da.\nNik etengabe kritikatzen ditut besteak eta nire burua bera. Ez da oso atsegina, baina horrelakoa naiz. Ezinbestekoa iruditzen zait artista batek bere buruarekiko sen kritikoa izatea, ezin baita dena baliozkotzat eman. Beharbada harropuzkeria irudituko zaizun arren, aitortu behar dizut 70eko hamarkadan nire ekoizpenaren %80a baino gehiago zaborretara bota nuela, eta handik hogei urtera, nik alferrekotzat jotakoa Bilboko Arte Ederren Museoko erakusketa batean ikusi nuela. Tira, esaten dudan legez, inguruabarrak edonolakoak izanda ere, ni ni naiz. "Cosmos". Olio/tela 300 X 500 zm. 2002\nZazpi seme-alaba dauzkazu. Ez zitzaizun samurra egingo horiek guztiak arteak emandako diru-sarrerekin heztea.\nGorriagoak ikusiko zituen Vermeer-ek, hamabost seme-alaba izanda. Baina bakean eta lasaitasunean bizi ziren, “douceur de vivre” zeukaten. Hori sormenari bete-betean emanda bizi denak bakarrik lor dezake, eta beste batzuentzat funtsezkoak diren gauza askori uko eginez.\nHamar edo hamaika urte nituenean, Sandrini komiko argentinarraren pelikula bat ikusi nuen, Mientras el cuerpo aguante izenekoa. Eta, han, honako gag hau azaldu zen: protagonistak, langabeziako bulego batean zain dagoela, paperean bildutako ogitarteko bat ateratzen du sakelatik. Aldamenean duen emakumea begira-begira gelditzen zaio, ahozabalik, eta orduan, Sandrinik, ogitartekoa usaintzen uzten dio. Eta biek usaindu dutenean, berriz ere sakelan sartzen du. Pelikula horrek batxilergo osoak baino askoz ere gehiago hezi ninduen, margotzen aritzeko nola bizi beharko nuen erakutsi zidalako.\nHala eta guztiz ere, ez dugu ahaztu behar Sandriniren filmekin dibertitzen zen haur hura Gerra Zibilean Ondarretan preso sartu zuten errepresaliatu baten semea zela. Nire aita apaiz militar batek, Antonio Díez Martínek, eta bere anaia Juliok salatu zuten, Donostiako zorigaiztoen memoriako bi pertsonaia makabrok. Eta aita kartzelatik atera orduko, tiro bat bota zioten hiriaren erdian. Ozta-ozta atera zen bizirik. Horrela txertatu ninduten apaiz eta militarren aurka. Giro horretan hezi nintzen. Eta hementxe nago... Mientras el cuerpo aguante. "Calido es el fuego". Olio/tela 210 X 333 zm. 2001\nZeure iritzian, tasun natural bat izan behar al du artistak?\nNik behatzeko gaitasunean sinesten dut batez ere. Bakardadean behatuz, barrua landuz, denboraren goseak egon gabe. Ezin dugu emozio bati etekina atera nahian ibili. Gehien gustatzen zaidan irudietako bat, haur bat museo batean obra artistiko bati begira dagoenekoa da.\nIrudi horrek badu loturarik haurrei prestakuntza estetikoa emateko daukazun nahiarekin.\nBai, hala da. Parisen oso esperientzia interesgarria ezagutu nuen, haurren bat-bateko sormenean oinarritua. Haurren esku material batzuk uzten zituzten, eta haurrek aukeratzen zituzten paperaren neurria, koloreak eta gaia. Kontua zen haurrak berak izatea bururatzen zitzaizkien galderen erantzunak bilatuko zituztenak, Stern izena zuen irakaslearekin elkarrizketan arituz. Teknika hori bera hemen aplikatzen hasi nintzen, eta oso positiboa iruditu zitzaidan. Helduak harrituta gelditzen ziren haurrak horrenbeste orduz isilik ikusita, beren lanean buru-belarri. Haur bakoitza, egiten ari zenaren erantzule sentitzen zen. Lau urte eman nituen pedagogian, Donostian eta Elorrion, Funcor kooperatibako langileen seme-alabekin. Autoerretratu.\nEntzun dudanaren arabera, GAUR Taldearen aitzindaria zaitugu. Nola bururatu zitzaizun ekimen hura?\nGAUR Taldea, Donostiako Kultur eta Turismo Ekintzetxeak antolatutako Euskal Pinturaren Sariaren alternatiba modura sortu zen. Frankismoaren erakusketa ofizial klasikoak izaten ziren, kultural eta politikoak aldi berean, non garrantzi handiagoa zeukan kantitateak kalitateak baino. Horren aurrean, erakusketa paralelo bat antolatzea bururatu zitzaidan, Gipuzkoako artista ez figuratibo nagusiak bilduko zituena. Amable Ariasekin hitz egin nuen, eta egitasmoarekiko adostasuna azaldu zidanean, Oteizarengana joan ginen. Bere irrika bereziarekin, bat egin zuen gurekin. Basterretxea Irunen, Mendiburu Hondarribian, eta Eduardo Chillida Donostian ere atxiki zitzaizkigun. Dionisio Barandiarán enpresariak Bengoetxea kaleko etxabe batzuk utzi zizkigun, María Cristina Hoteletik gertu, eta han, 1965eko abenduan, hezkuntzarako Freinet metodoari buruzko erakusketa pedagogiko bat antolatu nuen. 1966ko udaberrian, berriz, GAUR Taldearen lehendabiziko erakusketa zabaldu genuen.\nIdeia berez niri bururatu zitzaidan arren, Oteizak ipini zion izena. Eta berak proposatu zuen lurralde bakoitzean taldetxo batzuk osatzea, euskal artisten federazio modura jarduteko. Horrela, Bizkaian EMEN izena hartuko zuen, Araban ORAIN, Nafarroan DANOK, eta Ipar Euskal Herrian BAITA.\nOihartzunik izan al zuen ekimen hark? "Cosmos-oceano". Olio/tela 286 X 211,5 zm. 2001\nBai, garai hartan interes handia piztu zuen noski, eta, nola edo hala, zedarri modukoa izan zela esan daiteke. Lehen erakusketa Donostian egin ondoren, Bilboko Arte Ederren Museoan izan ginen, eta Vitoria/Gasteizen ere bai. Nafarrek ez ziguten jaramon handiegirik egin, eta Ipar Euskal Herrira iritsi ere ez ginen egin, han ez zegoelako ezer.\nIkuskera estetikoa beharrean kutsu politikoa zeukaten tesiak gailentzen hasi zirenean, egitasmoa bere interesa galtzen hasi zen, niretzat behintzat. Beldur nintzen noiz edo noiz horrelakorik gertatuko ote zen, eta, azkenean, gertatu egin zen. Jasanezina iruditzen zitzaidan jende hura gu maneiatu nahian ibiltzea.\nNire iritzian, artean ezin da politikaren edo politikarien babesean ezer sortu, edo oso gutxi behintzat, arteaz arduratzen diren politikariek, orokorrean, ez baitute arteaz askorik jakiten, beren ezagutzak beste arlo batzuetakoak direlako. Horren adibide garbi bat Manifestarena dugu.\nArte Garaikideari buruzko Europako Bienala alegia, Manifesta 5, 2004ko udan Donostian ospatu zena.\nBai. Aitortzen dut oso esperientzia dibertigarria izan dela. Barregura ematen dit. Bienvenido, Mr. Marshall moduko zerbait izan zen, baina, kasu honetan, Marshall Plana gerorrek gure sakelatik ordainduta. Erakusketako katalogo-liburuxka kontu handiz gordeta daukat, nire Lehenengo Jaunartzeko meza-liburuarekin, Escrivá de Balaguer monsinorearen Camino liburuarekin, eta Maoren Liburu Gorria-rekin batera… Erakusketako liburu hori -non, tamalez, ni neu ere agertzen naizen- fedearen agerkari bat da. Manifesta edo ergelkeriaren iraunkortasuna.\nOrain, serio. Donostiako erakusketan parte hartzeko mundu osoan zehar aukeratu zituzten gazte horietako gehienek ez zeukaten bizi garen momentuaz ezer esatekorik, eta are gutxiago hemengo errealitateaz. Antolatzaileek esandakoaren arabera, Manifestak gure errealitateari buruzko alderdiak erakutsiko zizkigun, guk, hain gertu egotean, ezin ditugulako ondo ikusi. Horregatik jartzen ziren iraganari begira, haurrentzako moduko jolas estetikoak antolatzen. Horra, gure egunotako arte akademiko tipikoa, gazte burgesen artea, gurasoak harro-harro dauzkatenena, egunen batean New Yorkera joateko beka bat eman eta agian telebistan eta guzti agertuko diren itxaropenarekin. Nire garaian alderantzizkoa gertatzen zen: neskaren bati artista izatea bururatzen bazitzaion, gurasoek belarrondoko bat eman eta Oblatatan sartzen zuten.\nSalbuespenik ere badago, noski, baina argi dagoena da gaur egun gehiegizko garrantzia ematen zaiola eskuetan bideokamera bat hartu eta lehendabiziko doministikua egiten duen 20-25 urteko gazteari. "Donostia, Boogie Woogie". Piet-Mondriani omenaldia. Olio/tela 210 X 497 zm. 2002\nZein da zure iritzia artean teknologia berriak sartzeari dagokionez?\nOrdenagailu bat daukat (nire burmuina), eta tresna bat (eskua). Eta denbora ere bai. Nirekin jaio dira, eta elkarrekin hazi gara. Sarritan, jendeak nire pelikulak ikusitakoan, LSDrik hartzen ote dudan galdetu izan dit. Eta nik ezetz, jogurtak direla hartzen ditudanak. Ordenagailua hotzegia da, hila, goxotasunik gabea. Gainera, non gelditzen da errorea? Hori ere sortzailea baita. Zer gertatzen da sexurik gabeko makina zehatz eta hotzekin? Sortze-lana egiteko, ez daukat ordenagailuen beharrik. Nik behar dudana jakin-mina da, jarduteko gogoa…\nKontua da gaur egun gailentzen den papanatismoaren arabera, teknologia berrien bidez sortzea dela modernoa. Eta ez dago ikuspegi hori aldaraziko dienik. Horrela gabiltza gero... Jorge Oteizak “entretenimendu” izendatzen zituen arte garaikideko museo guztiak betetzen ari diren espiritu jibariztu eta memeloen sorkuntza horiek guztiak. Eta horretara goaz, hain zuzen ere: "sortzaile entretenitzailez" betetako aro “entretenitu” baterantz. Ángel García Ronda, Mª Carmen Urcola, Alain Robbe-Grillet, Sistiaga, Raúl Guerra Garrido, Pilar Saramago, José Saramago. El Escorial, 1990.\nAzaldu al diezu zure jarrera kritiko hau erakunde publikoei?\nBai, aukera izan dudan guztietan. Baina, egia esateko, gaur-gaurkoz erakundeek ez daukate artistekin elkarrizketa seriorik izateko gogorik. Niri, behintzat, ez didate deus ere galdetzen. Baina utz ditzagun erakunde publikoak, arazoa ez baitago administrazioan, baizik eta ekimen pribatu indartsurik ezean. Nik, artista naizen aldetik, konfiantza osoa dut ekimen pribatuarengan, Ameriketako Estatu Batuetan duten ereduan: artean egiten diren inbertsioek ez dute zergarik izaten, eta, epe luzera, onura publikorako izaten da.\nKultura Ministerio guztien artean onena, existitzen ez dena da, Suitzan bezala, non ez daukaten lau urtetik lau urtera kulturako arduradun bat jasateko beharrik. Stalinen garaian, kulturako agintariek finkatzen zuten artistek zein gai landu behar zituzten, zein egiturarekin eta zein kolore erabili. Orain, berriz, ordenagailuekin eta bideo instalakuntzekin aritu behar dugula esaten digute. Eta horrela aritzen ez dena erakundeen ortodoxiatik at gelditzen da, eta, beraz, diru publikoz ordaintzen diren zirkuituetatik kanpo. “Alderdiak beti du arrazoi”, esaten zuten SESBen. “Aholkulariek beti dute arrazoi”, diote orain Sail eta Ministerioetan.\nSistiagak ez al du bere pelikulak egiteko diru-laguntzarik jaso?\nEuskal Autonomia Erkidegoan ez. Nire lehenengo pelikula margotua, Juan Huarte enpresari, bildumagile eta jakintsuarekin hitzezko kontratu bat egin nuelako egin ahal izan nuen. Horrela, 1968tik 1970era bitartean, hamazazpi hilabetez egunean hamabi orduz aritu nintzen lanean, erabateko askatasunarekin. Aldi hartan ez nekien, baina zinemaren historian zeluloidean irudiz irudi margoturiko lehen metraje luzeko filma egiten ari nintzen, eta bakarra oraingoz. "La sortie au jour". Hommage à Maurice Ravel. Olio/tela 210 X 497 zm. 1998\nBaina non kokatzen da zehazki zure egitekoa: zineman ala pinturan?\nPinturan eta zineman. Nire zintak ez dira pelikula animatuak, pelikula margotuak baizik. Denbora emanez eta behaketan arituz prestatzen ditut. Lehenengoan ez neukan gidoirik, baina filmari bultzada ematen zion pasadizo bat bai, kultura kontrolatzen ari ziren ergel guztiei erantzuna ematen ziena. Baina, aurrera joan ahala, konturatu nintzen pasadizoa jada ez zitzaidala interesgarria iruditzen, eta kolore zein formen bilakaeraren alderdi biologikoak, poetikoki sentitzen nuenak, beste eremu batera eraman ninduela. Gainera, mendeku sentimendua ez zitzaidan sortzailea iruditzen. Orduan, lehendabiziko zortzi minutuak, pasadizoaren ingurukoak, atera egin nituen, eta metraje laburreko film horri De la luna a Euskadi izenburua jarri nion. Eta Zinema Esperimentalaren Saria eman zidaten Bilbon 1968an. Gainerakoarekin, Ere Erera Baleibu Izik Subua Aruaren metraje luzeko filma osatu nuen. Harrituta nago pelikula hori abangoardiako zinemaren klasiko bihurtu dela ikusita, eta berari esker mundu osoan barna bidaiatzeko aukera izanarekin. Azken urtean bakarrik, Los Angeles, Chicago, Pittsburgh, San Francisco eta New Yorken bota dute, eta aste honetan bertan Bartzelonako Kultura Garaikideko Zentruan (CCCB). Eta martxoan eta apirilean MACBAn botako dute.\nZergatik ipini zenion Ere Erera Baleibu Izik Subua Aruaren izenburua?\nHitz horiek ez daukate inolako esanahirik; euskararen antza daukaten soinuak besterik ez dira. Nik ez nion filmari izenbururik ipini nahi, pintura soila izatea nahi nuen, baina zentsurak izen bat ipintzera behartu ninduen. Madrileko telefono kabina batetik Rafael Ruiz Balerdiri hots egin nion, eta izenburu bat asma zezala eskatu nion. Eta orduantxe bertan asmatu zuen, boteprontoan. Zenbait denbora igaro ondoren, Madrilera joateko eskatu zidaten, itzulpena behar zutela-eta, ziur aski mezu terrorista bat edo antzeko zerbait zela pentsatuko baitzuten. Funtzionarioari izenburu horrek itzulpenik ez zeukala azaltzen saiatu nintzen, baina alferrik: gauza bera behin eta berriro errepikatu arren, ez zuen deus ere ulertzen. Eta alde egin nuen. Ez nuen gizon hori ezertarako behar. Sistiagak granitoz egindako plaza Donostian. 1997/1998. Benta Berri.\nSei ekoizpen dituzu zure filmografian.\nSei margotuta, gehi amaitzeke daukadan beste bat, eta hiru filmatuta. De la luna a Euskadi eta Ere Erera Baleibu Izik Subua Aruaren ondoren, Luz (1988) egin nuen, elkarren segidan margotutako minutua, fotogramen artean banaketarik gabe, 70 mm-ko Fabiani proiektagailurako. Nire laugarren pelikula Impresiones en la alta atmósfera (1988-1989) izan zen, 7 minutu eta 10.000 fotogramatakoa. Donostiako 1989ko Nazioarteko Zinemaldian bota zuen, Anoetako Belodromoan, bi pelikula amerikarrekin batera. Gogoan dut orduan Zinematografiako zuzendari orokorra zena, Miguel Marías, harri eta zur gelditu zela. Film hura finantzatzeko nola ibili nintzen galdetu zidan, eta erantzun nion nire zinema historiako merkeena izango zela ziurrenik, zeluloidezko zinta bat, mahai bat, pintzelak eta denbora besterik ez ditudalako behar. Maríasek esan zidan metraje laburreko bi pelikula amerikarrak nire Impresiones… filmari esker jasan zitezkeela, eta laguntza eskaini zidan. Gero beste bi pelikula egin nituen, baina beste teknika bat erabiliz. Horietako bat, Paisaje Inquietante-Nocturno (1990-1991), hildako lagun bati eskaini nion, Mendiburu eskultoreari. Original berberarekin En un jardín imaginado egin nuen, aurrekoaren alderantzizkoaren modukoa dena: lehenak gaua sinbolizatzen bazuen, honek eguna. 1992az geroztik, nire zazpigarren pelikula prestatzen ari naiz, Han. Oteizaren esanetan, horrela deitzen zioten historiaurreko gizakiek eguzkiari. Horrez gain, euskaraz ere badu esanahirik, "hemen/han", eta, gainera, Txinako abizenik zaharrena da. Gidoiak eguzkiaren tamaina bakoitzak duen iraupena baino ez du hizpide.\nSarritan pentsatu ohi dugu zu bezalako artistak, hausnarketa estetikoari eta abstrakzioari emanak, mundutik aldenduta bizi zaretela...\nBadakit, baina oker zaudete. Artistak eta pertsonak gara gu. Eta, nik behintzat, kontzientzia zibikoa ere badut. Ez naiz fede erlijioso handiko gizona, baina hausnarketazalea bai. Nire ustez, fede erlijiosoa utzikeria punttu bati lotuta dago ( “Jaunaren nahia egin bedi" ezaguna). Egiptoko duela 3.500 urte inguruko ohol txiki batean, zera dago idatzita: “Sinestea ez da nahikoa, jakin ere egin behar da”. Bai, baina jakintza zientifiko-teknikoa oso zitala izan daiteke. Goyak esaten zuen bezala, arrazoiak munstroak sortzen ditu. Adibidez, Gizateriari etorkizun bat eman nahi baldin badiogu, besteak beste armak suntsitzea erabaki beharko dugu, serioski eta lehenbailehen. Tamalgarria da mundua gobernatzen ari direnak besteei suntsiketa masiboko armak dauzkatela leporatzen ari diren fariseuak izatea, hain zuzen ere eurak direnean mundu osoko arma ekoizle eta esportatzailerik handienak. Hipokresia izugarria dago. Nazioarteko auzitegi berri bat sortu beharra dago, Bertrand Russellek 60ko hamarkadan bultzaturikoa bezalakoa, armen ekoizpen eta merkataritza salatzeko, Gizateriaren aurkako krimena delako. José Antonio Sistiaga (San Sebastián, 1932) José Antonio Sistiaga 1932an jaio zen Donostian. Hamahiru urte zeuzkan bere marrazkien lehen erakusketa egin zuenean, eta Donostiako San Telmo Museoko obra klasikoen kopiak eginez trebatu zen. 1955 eta 1961 bitartean Parisen bizitu zen, eta hantxe jarri zen arte garaikidearekin harremanetan. 1961 eta 1962an Ibizan izan zen bizitzen, eta hain zuzen ere epealdi horretakoak dira “Sobre el tiempo” pinturak. 1963 eta 1968 bitartean, haurrentzako pintura askearen gaineko tailerrak zuzendu zituen Donostian eta Elorrion, Freinet metodoa aplikatuz. 1965ean abangoardiako artisten GAUR taldearen sorrera bultzatu zuen. 1968tik aurrera, zuzenean zeluloidean margotutako hainbat pelikula egin ditu. Ziburun bizi da 1981az geroztik, eta gaur egun Donostian du bere pinturako tailerra.\nARIAS YEBRA, Amable BASTERRECHEA ARZADUN, Néstor CHILLIDA JUANTEGUI, Eduardo HUARTE BEAUMONT, Juan MENDIBURU MIRANDA, Remigio OTEIZA EMBIL, Jorge RUIZ BALERDI, Rafael SISTIAGA MOSSO, José Antonio ZUMETA, José Luis


Albisteak - Tennessee State Parks-ek bizikleta digitalaren esperientzia hartzen du Tennessee osoan\nTennessee State Parks-ek aurkeztu du Tennessee-ko Bizikleta Esperientzia osoan zehar (BRAT) 12 hilabete hauetan aukera digitala izango dela pilotu eta parkeko langileen ongizaterako eta segurtasunerako.\n"Okasio polita da gure estatu osoko txirrindularientzat, eta formatu digitalak mundu guztiari parte hartzeko aukera emango dio, hala ere, urruntze sozialaren alde lan egiten duen bitartean", adierazi du Jim Bryson Tennessee Division of Setting and Conservation Divisioneko komisarioordeak. "Helburu pribatuak zaintzeko irtenbidea da. Hala ere, COVID-19ko segurtasun-aholkuak betetzen dira."\nHilabete osoko formatu digitalaren azpian, irailaren 1etik 30era, txirrindulariek kilometroak lor ditzakete lovetoride.internet helbidean Tennessee bizikleta bizikidetzako kide den bizikleta esperientzia osoan. Helburua laguntzaileek 688 kilometro bidaiatzea da, Bristoletik Memphisera bitarteko espazioa, irailean. 12 hilabete hau Tennessee-ko Bizikleta Esperientziaren urteroko hogeita hamargarrena denez, kidetzak 31.000 kilometroko helburua du taldean.\nOrain arte, txirrindulariek joan-etorriak egiten zituzten modu kolektiboan. Bidaia digitalak txirrindulariak animatzen ditu Interneteko auzo batean partekatutako helburuekin eta estatu osoko ibilbide partekatuekin erabiltzen jarraitzera. Bidaia ez da lehiakorra.\nParte hartzeko prezioa 150 $ da. Txirrindulariek https://tnstateparks.com/blog/the-bicycle-ride-across-tennessee-is-brining-riders-together-virtually helbidean eman dezakete izena eta BRATekin bat egin dezakete bere Fb web orrian.\nLaguntzaile guztiek lortuko dute:\nAurreko BRAT ibilbideetako konfiantzazko ibilbideetara sartzea Tennessee State Parke batzuetan, GPS bidez\n2020 BRAT elastikoa eta kamiseta\nSariak irabazteko eskubidea irailera arte\nGonbidapena soilik duten talde txikietan parte hartzeko aukera, Tennessee estatu osoan kokatuta dago BRATeko zuzendariarekin\nZure banako bizikletaz hornitutako ibilbideetan Tennessee State Parks-eko ostatuekin eraikitzeko aukera\nParkeetako ekintzek eta Tennessee-ko Bizikleta Esperientzian ohikoa zenukeen antzeko pakete gidatuekin gozatzeko aukera\nPartikularrek ez dute Tennessee-n egon beharrik parte hartzeko eta ongi etorriak dira kilometroak hautatzen dituzten bitarteko guztiak erregistratzeko, kaleko bizikletarekin, barruko bizikletarekin, legarrarekin edo mendiko bizikletarekin batera.\nIrabaziak Cumberland Path-eko gertaerara eta segurtasunera joaten dira, 300 kilometroko luzera duen bidea Cumberland mendietako jap ertzetik behera eta Tennessee Park Rangers-era.\nAfiliazioa, estatu osoko parke-zaindarientzako bekak eta entrenamenduak eskaintzen ditu Tennessee State Parks-eko segurtasun-maila onena aurkeztu ahal izateko eskolatzen jarraitzeko.


"Segurtasunik ezaren sentsazioa" eragin du Antzuolan atzoko eurite bortitzak - Antzuola - Goiena.eus\n"Segurtasunik ezaren sentsazioa" eragin du Antzuolan atzoko eurite bortitzak\nMaider Arregi 2019-04-16 10:17\nAtzo arratsaldean botatako ur-jasaren ondorioz, Ertzaintzak Gi-2632 errepidearen tarte bat pare bat orduz itxi zuen. Urak, gainezka egin zuen ere Antzuolako herriko zenbait gunetan. Azpiegitura departamentuak jakinarazi du hoditeria guztiaren gainbegiraketa egingo dutela dutela.\nAtzo arratsaldean botatako euri-jasen ondorioz, Antzuolako herriko hainbat gunetan urak gainezka egin zuen. Kalebarrenen, esaterako, estolderiak gainezka egin zuen. Torresoroa atzealdeko bolatokia ere urez bete zen. "Ura bi gunetik irten zen: AHT ingurutik eta Supide ingurutik. Hilerritik behera ere ura eta lokatza etorri zen. Kalebarrenen estolderia ataskatu zen eta kalea lokaztu zen. Euritea motza izan zen eta estolderia libratu zen. Guk daukagun sentsazioa da segurtasunik ezarena", azaldu du Beñardo Kortabarria alkateak.\nIrudi ikusgarrienak, aldiz, GI-2632 errepidean jazo ziren. Errepidea lokatzez eta urez estalita geratu zen-eta. Ondorioz, Ertzaintzak arratsaldeko seiak bueltan errepidea pare bat orduz itxita izan zuen.\nIrtenbidea bilatzeko batzarra\nAntzuolako udala, autobideko teknikoekin eta ordezkari politikoekin batuko da irtenbidea bilatzeko. "Ura daraman hoditeria ondo aztertzeko eskatuko dugu eta irtenbide bat bilatuko dugu; ez dugu gura eta behin betiko segurtasun ezean bizitzea ", gaineratu du alkateak. Azpiegitura departamentuak jakinarazi du hoditeria guztiaren gainbegiraketa egingo dutela eta azaldu dute "AHTko lanek eragin izan dutela antza".


Baina bizia (IV)\nEz hitzek bakarrik, letrek ere, hizkiek, badute beren fetitxismoa. Geuk ere majikoa den Z horrekin bataiatu genuen geure aldizkaria.\nBertako erdal prensan "Txirrindulari" irakurri ohi dugu beti, tx taldeak hagitz kolore euskalduna ematen diolarik hitzari, ch-k inolaz ere ez liokeena (bertako erdal prensak bere jatortasuna frogatzeko behar zituen hizki majikoak izan dira tx hoiek). El País bezalako egunkari demokratustean berriz, "eusquera" erabiltzen dute beti (eta ez vascuence edo vasco, euskaldunok geure hizkuntzari emandako izena berdinberean baita izen española), baina ez "euskera", kilo eta Kansas bezala (zeren kilo nazioarteko hitza baita, eta euskara nazio handi baten nazionalitate batetakoa; gallego eta castellano bezain española; beraz "euskera" euskaldunontzat, català kalalanentzat, galego gailegoentzat, eta gainerontzeko españolentzat catalàn, gallego eta "eusquera". Españaren altxor kulturalaren beste pieza bat, K baten eksotismoa ezin izan dezakeena. Ez gara kilo, ez gara Kansas). Q baten poderioz lortzen da euskararen españoltasuna. K izpiritu gaiztoa da, Q da majiaren antidotoa. Halako indarra dute hizkiek.\nEuskararen barnean bertan ere ez dira hizki majikoak falta. (Beste batetarako EuZkadirekikoa). Hegoaldean H-a izan dugu, dudarik gabe, hizkirik majikoena, kalenturak eta pozak, sukar malinak eta itxaropenak sortu zituena. Ez gara errepikatzen hasiko H-aren aurka erabili ziren konjuroak. Ez mago nagusiek bakarrik, alor guztietako profesionalek ihardun behar izan zuten. Ale bat aukeratzeagatik, Oteiza (Sabino Aranaren buruari batere antzik hartu ez eta hamorratuta dabilen Oteiza berbera): "Si Heidegger al concluír su metafísica como reflexión artística del espacio hubiera podido utilizar el euskera, creo que habría enriquecido su reflexión. Estas haches fonéticamente borran, ocultan la imagen visual que contienen, falsifican la escritura. Cómo hubiesen indignado a Heidegger". Alferrik H-aren zergatia etabar esplikatzeari ematea, arituak dira geu baino iaioagoak. Zehaztasun lateral bat, halare: H-ak ezer egiten baldin badu, argitu egiten du izkritura. Hegoalde honetan iluntzen eta falsifikatzen duena, hizkera da, ez idazkera. Heidegger haserretuko bada ere.\nH-aren borroka garaietan tamatua egin zen Luis Haranburu (Itsasoak ez du esperantzarik, Mitxelenarekiko eztabaida zaratatsua...) Haranburu Altuna ere esaten zitzaion, izena gabe. Baina Haranburu ezaguna eta ahotan hartua gertatu baldin bazen, H-agatik izan zen. Jendeak gustoa eman nahi zion ahosapaiari, eta atseginez estrainatzen zuen hizki berria: Jaranburu. Bai, Haranburu izan zen H-aren arazoa azken fineraino eraman zuena, marka, zigilu, izenpe bihurtuz. Besteak ez ziren horrenbestetaraino ausartu Batasunaren Kutxan (Behobide, Lehete, Saizaharbitoria...). Berak hala aurkezten omen dik bere burua, esaten zuen jendeak J hotsagatik desenkusatu nahiean edo, baina mundu guztiak urratu nahi zuen batuaren zapata berria: Jaranburu maitagarria egin zitzaion jendeari, eta Jaranburu Altuna antonomasiazkoa gertatu zen hura izan ez balitz, beste edozein hitz bilatuko zuen jendeak ("Jarri eta Jerri" ere entzuten zen, baina guti). Gerora EHAS aukeratu zuen jendeak (ejas), eta egunotan HASIri tokatu zaio (jasi). Eta zer izaen motela gelditzen den Hasi azpiraziorik gabe! Herri Batasuna hitzekin ere somatzen da zer edo zer, baina gehiago da Jerry, Henri eta antzeko txisteak egiteko, H-aren beraren eragin hutsez baino (Terry eta Zerri ere ez entzun, baizik eta ikusi egin baititugu paretetan...).\nHor daukagu beraz H-a, komunzki pronunziatzen, ebakitzen ez dugularik. Baina hizkerak idazkera influenziatzen duen bezalaxe ("gehio" idazten du beti Atxagak, esaterako) influentziatzen du idazkerak hizkera (jasi...), eta ahozko hizkerak gero eta estuago hartzen du hizkuntza idatzia arketipotzat, pronunziazioari eragiten diola, aldatzeraino (maila, baina...).\nHortan datza beraz H-aren xarma, indarra, majia, Batuaren bandera izateaz gainera, pronunziazioari ere (guai baina) eragin diola. Badu ordea beste majia bat, bere linearen egiturari dagokiona, estetikoa esango genuke, arkitektonikoa ia. Fetitxismo hau argien aitortu duena Alfonso Irigoien (eta ez Hirigoien) izan da: "Geroago denean H erabiltzera berriz ohitu gara eta egia esateko dotore ematen du eta kentzen baldin bada halako hutsune bat nabaritzen da, gela batean eskegirik dauden kuadruak kentzen direnean nabaritzen den bezalakoa" (Sorterriaren Alde). Sinpatikoa egin zaigu, denoi ere, hizki parasito hau.\nBaina badira batere maite ez dutela aitortzen ausartzen ez direnak, eta egundalako eginahalak erretzen dituzte H gehiegi ez idaztearren (Euskalerria, elkarrizketa, mintzaldia...) Badabil azken bolada honetan zurrumurru bat, nunbait Garaikoetxeak ("Garaicoechea" ere idatzi izan da euskaraz, klase borroka euskaratik fuera kanpo bota nahiz, orain derrepente euskaldunok ezkerreko eta iraultzaile besterik ez bagina bezala...) Villasanteri esan ziola ea H batzuk kentzerik ote zegoen, batez ere Hertzaina hitzarena, halako tradizio eta kutsua izaki. Ez dakigu euskal gobernuak zer nolako titulua ipiniko dien Berrozitarrei. Guk bietatik ikusi ditugu idatziak munizipal zaharren autoetan: udal ertzaina, hertzaingoa... H-a fandangoan dabil; Bergarako Kongresoan H kentzeak besterik ez ditu ikusi, zenbaitek. Harekikoa ez da berehala bukatuko, itxuraz.


Abadiñoko igerilekua itxita egongo da hurrengo hilabeteetan - Abadiño - Anboto.org\nAbadiñoko igerilekua itxita egongo da hurrengo hilabeteetan\nEkaitz Herrera 2020-02-28 12:34\nEstalkiak "korrosio egoera orokorra" duela ondorioztatu dute txosten teknikoek, eta arazoa konpotzeko prozesua martxan ipini du udalak. Enpresa bati agindu dio ikerketa bat egitea. Eta ikerketa hori egin ostean jakingo da, ea kalteak konpondu, ala teilatu osoa berritu behar den. Ikerketa horrek "bi hilabete inguru" iraungo du Garaizabal alkatearen esanetan.\nPasa den otsailaren 16ko haizeteek Astolako igerilekuaren zati bat jaustea ekarri zuten. Ordutik zarratuta dago igerilekua, eta halaxe jarraituko du aurrerantzean, udalak, teilatuari konponbidea eman arte. Izan ere, haizetea gertatu eta gero, estalkiaren egoera zer nolakoa den aztertu dute. Ondorioztatu dute egoera txarrean dagoela, eta horri konponbidea emateko lanak hasiko ditu Abadiñoko Udalak.\nErabiltzaileekin eta langileekin zer egin\nIazko uztailean Astolako kiroldegiko langileek emandako datuen arabera 2.000 bat erabiltzaile ditu kiroldegiak (Erabiltzaile denak kontuan hartuta, bai igerilekukoak, bai gimnasiokoak eta bestelako zerbitzuetakoak ere). Egoera honen aurrean neurriak hartuko ditu udalak. Gaurko prentsaurrekoan jakitera eman dutenez, erabiltzaileei nola konpentsatu pentsatzen ari dira. Itxita dagoen bitartean "beste leku batzuetara" joateko diru-laguntza partida aztertzen ari da udala. Bestalde, kiroldegiko langileekin zer gertatuko den ere ez dago argi.\nEgoera honek igerilekuari eragiten dio, ez gimnasioari.


Aipatutako ebazpen-proposamenak zuzenean jakinaraztea lortu ez denez, iragarki hau argitaratzen da, Administrazio Publikoen Administrazio Prozedura Erkidearen urriaren 1eko 39/2015 Legeak 44. artikuluan xedatutakoa betetzeko.\nEranskinean aipatutako interesdunak jakinaren gainean egon daitezen argitaratzen da, eta haientzat banakako jakinarazpenaren balioa izango du. Ohar hauek kontuan izan behar dira:\n1.– Espedientea eta ebazpen-proposamenen testu osoa eskuragarri dituzte Giza Baliabideen Zuzendaritzan, hau da, Erandion dauden administrazio-zerbitzuetan (Larrauri Mendotxe bidea 18, 48950 Bizkaia), Ertzaintzako Langileen Kudeaketa eta Administrazio Arloan, alegia.\n2.– Interesdunek hamar egun balioduneko epea dute, iragarki hau Estatuko Aldizkari Ofizialean argitaratzen denetik zenbatzen hasita, alegazioak egiteko eta frogak proposatzeko.\nEpe hori igarota eta, hala badagokio, aurkeztutako alegazioak eta frogak ikusita, prozedurari amaiera ematen dion administrazio-egintza emango da, eta bidezkoa den ebazpena ere bai.\nVitoria-Gasteiz, 2021eko urtarrilaren 26a.


Aspasor » Antolaketa eta Funtzionamendua\nAspasor elkartearen gobernu eta administrazio organoak honako hauek dira:\nBatzar Nagusia organo gorena da.\nZuzendaritza Batzordea, zuzendaritza-organo iraunkor gisa.\nBatzar Nagusiak, bazkide guztiek osatutakoak, euren borondatea adierazten du. Batzar Nagusiaren eskumenak honako hauek dira, besteak beste:\nElkartearen jarduera plan orokorra onestea.\nUrteko kontuak eta hurrengo ekitaldirako aurrekontua aztertu eta onestea.\nPresidentea, idazkaria, diruzaina eta Zuzendaritza Batzordeko gainontzeko kideak hautatzea edota kargutik kentzea.\nBeste elkarte batzuekin batera federaturik edo konfederaturik aritu ala ez erabakitzea.\nOndasun higiezinen erabilera onartzea.\nGobernu organoko kideei soldata ordaintzea onartzea, dagokionean.\nElkarteko kideak behin betiko kanporatzea erabakitzea.\nZuzendaritza Batzordeak eElkartearen interesak kudeatu eta ordezkatzen ditu, Batzar Nagusiaren xedapen eta aginduei jarraituz. Elkarteko kideak soilik izan daitezke organo horren kide. Presidenteak, presidenteordeak, idazkariak, diruzainak eta bitik seira batzordekidek osatzen dute Zuzendaritza Batzordea. Batzordea gutxienez hilean behin elkartuko da, bai eta Elkartearen jarduera modu egokian garatzeko beharrezkoa den guztietan ere. Zuzendaritza Batzordearen funtzio nagusiak honako hauek dira:\nElkartearen eguneroko kudeaketa zuzentzea, Batzar Nagusiaren ildoei jarraituz eta beti ere haren kontrolpean.\nElkarteak burutu beharreko ekintzak programatzea.\nUrteko gastuen eta diru-sarreren aurrekontua eta aurreko urtearen balantze ekonomikoa aurkeztea Batzar Nagusiak bozkatu eta, hala badagokio, onar ditzan.\nBazkideen proposamen eta iradokizunak aintzat hartzea eta kasu bakoitzean beharrezkoak diren neurriak hartzea.\nBatzar Nagusiak akordio zehatz baten bitartez emandako eskuduntzak betetzea, Batzar Nagusiaren konpetentzia esklusiboak ez badira.\nElkartearen kudeaketa bideratzen duten printzipioak honako hauek dira:\nGurasoak eta tutoreak dira oinarri nagusia Elkartearen politika diseinatzerakoan. Aholku ematen diegu entzumen-urritasunarekin zerikusia duten alde guztietan.\nHaur eta gazte gorrak dira nagusiki gure lehentasuna; beraz, gure ekintza guztiek haien integrazioa izango dute helburu, bai familian, bai hezkuntzan, bai lanean, bai gizartean.\nGizartea gortasunarekin eta entzumen-urritasuna duten pertsonen eta hauen senitartekoen behar eta eskariekin sentsibilizatu egin behar dugu prebentzioa sustatzeko eta komunikazio hesiak desagerrarazteko. Horretarako, berebiziko garrantzia dute diagnostiko goiztiarrak eta berehalako hezkuntza-interbentzioak, horrek bizitzaren lehen urteetan komunikazio-sistema garatzea ahalbidetuko duelako umearen gizarteratzea eta arlo guztietan irisgarritasuna lortzeko.\nAhalegintzen gara Administrazioak entzumen-urritasunari dagozkion arazo guztien aurrean irekiagoak izan daitezen eta gure eskakizunak aintzat hartu ditzaten. Halaber, gai honen inguruko legedia betetzeko eskatzen dugu, bai eta legea bera hobetu eta garatzeko ere.\nBarne-demokrazia, gardentasuna eta kideen arteko elkartasuna dira Aspasor elkartearen jardueraren oinarriak.\nAspasor elkarteak ondorengo baloreak aldarrikatzen ditu: entzumen-urritasuna duten pertsonen ongizatea eta erabateko gizarteratzea, beraien autonomia eta garapen pertsonala, familien eskubideen defentsa eta haien beharrak asetzea, ekintzen kalitatea eta entzumen-urritasuna dutenen interes kolektiboa.\n36 URTE LANEAN\n192 FAMILIARI BAINO GEHIAGORI LAGUNDU DIEGU 1977AZ GEROZTIK\n102 PERTSONA ETA FAMILIARI LAGUNTZEN DIEGU GAUR EGUN\nLANDAGUNEETAKO 8 FAMILIA\nATZERRITIK IRITSITAKO 10 FAMILIA\nGORRERI LATZA ETA SAKONA DUTEN 62 PERTSONA\nLAGUNTZA TEKNIKOAK (AUDIFONOAK EDO INPLANTEAK) ERABILTZEN DITUZTEN 91 PERTSONA\n29 PROGRAMA BURUTURIK\n15 SENTSIBILIZAZIO KANPAINA BAINO GEHIAGO\n17 NESKA-MUTIL UNIBERTSITATERA HELDU DIRA EDO LANBIDE IKASKETAK EGIN DITUZTE\n431 LAN-KONTRATU LORTU DITUGU\n43 IKASTARO LAN-PRESTAKUNTZAN\nFEVAPASek ANTOLATUTAKO 13 UDALEKUTAN PARTE HARTU DUGU


Sasiburu: Asteburu naturala\nKaixo lagunok, hona hemen asteburu honetarako plan interesgarri berri bat:\nBarakaldo Naturalak interes arkeologiko eta geologikoko martxa gidatua abiaraziko du uztailaren 5ean, larunbata. Gurutzetako Plazan bilduko gara goizeko 8:30ean. Arroletzako harrespilaPeñas Blancas-ko lapiazak eta Tellituko aztarnategiak eta kobazuloak bisitatuko ditugu, ibilaldia 14:00etan Mespelerrekan bukatzeko. Komenigarria da arropa zein oinetako erosoak eta ura edo freskagarriak eramatea.\nDatorren hilabetera begira, hainbat irteera antolatzeko asmoa daukate plataformako kideek. Pertsona guztientzat pentsatuta, familia edo lagunekin Barakaldoko gune naturalak ezagutzeko eta gozatzeko aukera ezin hobea. Apunta zaitez!\nInformazio gehiago: http://barakaldonaturala.blogspot.com\nArgitaratzailea: SASIBURU ordua 23:59


Zabalik da Madalenetako laguntzaileak hautatzeko deialdian izena emateko epea\nAurreko urteetan bezala, Errenteriako Udalak Madalenetako laguntzaileak kontratatzeko prozesua abian jarri du eta izena emateko epea zabalik dago. Deialdi honen xedea da FESTETEAKO LAGUNTZAILEAK hautatzea, 2022ko Madalenetan lana egiteko. Zerrenda hau, Atlantikaldiarako ere erabiliko da. Baldintzak: • 18 urte beteak edukitzea kontratuaren hasierako datan. • Langabezian egotea kontratuaren hasierako datan. • Eskola ziurtagiria edota maila […]


Hala Bedi Bi: Euskara hutsezko ahots berria — Gaztezulo\nHala Bedi Bi: Euskara hutsezko ahots berria\nHala Bedi Bi: Euskara hutsezko ahots berria https://www.gaztezulo.eus/albisteak/hala-bedi-bi-euskara-hutsezko-ahots-berria https://www.gaztezulo.eus/albisteak/hala-bedi-bi-euskara-hutsezko-ahots-berria/@@download/image/hala_bedi_02_1391683774.jpg\nAmets berri bat egi bihurtu du Hala Bedi kolektiboak irratiak 30 urte bete berritan: martxan da Gasteizko irrati librearen euskara hutsezko diala.\nAspaldikoa zen Hala Bedi kolektiboaren asmoa eta, 2012an iragarri zuten, EAEko Gobernuak martxan jarri zuen irrati lizentzien lehiaketa aitzaki hartuta, urteetako ametsa egia bihurtzeko lanean hasiko zirela. Dokumentazioa bildu eta lizentzia eskaera egin ostean baina, gobernu aldaketarekin batera, lehiaketa bertan behera gelditu zen. Albiste gazi-gozoa izan zen, behin-behineko lehiaketaren erresoluzioa jaso zutenean ikusi baitzuten, euskara hutsezko dialaren lizentzia eskuratuko zutela. Egun, lehiaketaren inguruko berririk ez dagoen arren, Hala Bedik martxan du euskara hutsezko diala, eta lizentzia eskuratzea denbora kontua izango da.\n"Entzungarria, dinamikoa eta freskoa" izateagatik bereizgarrituko dela dio Gaizka Amondarain Hala Bediko kideak. Oraingoz, musika da nagusi, eta Hala Bedi Bateko euskarazko saioak eta Arrosa sareko edukiak emititzen dituzte, baina, dagoeneko hasi dira programazio berria prestatzen. Guztira, bortz minutu inguruko irratsaio laburrek osatuko dute: testu motzak, iritzi artikuluak eta abestien aurkezpenak, nagusiki. Apurka-apurka, ideia berriak sortu ahala, parrila egokitzen joango direla aurreratu dute, beti ere, dinamikotasuna berezko ezaugarria izango dela azpimarratuta.\n30 urtez, kolpez kolpe\n1983ko abuztuaren 6an entzun zen lehenengoz Araban Hala Bedi Irratia. Abuztuaren 4an Zeledonen jaitsierarekin batera hastea aurreikusi bazuten ere, azkenean, bi eguneko atzerapenarekin estreinatu zuten Korreria kaleko estudioa. Euskal Herrian irrati libreek arrakasta eskuratu zuten garai hartan, ahotsik ez zutenei ahotsa emateko helburuarekin sortu zen, eta, zailtasunak zailtasun, urte oparoak bizi izan zituzten 80ko hamarkadan. Sendotasuna, hala ere, 90ekoan eskuratu zuen, mugimendu sozial eta kultural desberdinetako jende berria gerturatu zenean. Jatorri eta ideologia politiko anitzetako kideak bildu ziren herritarrena eta herritarrentzat izango zen irrati librea sortzeko asmoarekin.\nOrdukoak dira egun Hala Bedi kolektiboa bereizgarritzen duten ezaugarri nagusiak. Medioa profesionalizatzeko erabakia hartuta, eduki propioak sortzen hasi ziren, eta pixkanaka, Gasteizko mugimendu azpimarragarrienetakoa bilakatu zen.\nDiskoa, liburua eta dokumentala\n30. urteurrenaren harira, ohiz kanpoko egitasmo berriak antolatu zituen Hala Bedik 2013an zehar. Batetik, irratiaren ibilbidean aipagarriak izan diren Euskal Herriko hamabost musika taldek egindako hamabost kanten bertsioen bilduma argitaratu zuten; tartean daude Fermin Muguruza, The Allnighters, Sexty Sexers eta Alaitz eta Maider, adibidez.\nDiskoaz haratago, Iker Saenz de Argañonek duela zazpi urte idatzitako Hala Bediren inguruko liburua berreskuratu eta argitaratu zuten. "Unibertsitaterako ikerketa baten harira idatzi nuen, Hala Bedin kolaboratzen aritu nintzen garaian, eta berebiziko poza hartu nuen 30. urteurrenaren harira kaleratuko genuela jakin nuenean", aitortzen du idazleak.\nOskar Bañuelos kazetariak zuzenduta, azkenik, Hala Bediren historia pantailara ere eraman zuten, ’30 urte, kolpez kolpe’ ordubeteko iraupeneko dokumentalean. Irratiaren historia, sorrerako elkarrizketa errealak eta fikzio tartearekin osatu zuten eta, eduki zuen estreinaldi arrakastatsuaren ondotik, salgai dago DVD euskarrian.\nElkartasuna, hedapenerako giltza\nMilitantzia eta elkartasuna izan dira Hala Bediren ezinbertzeko lehengaiak. 30 urteko bidean hamaika egitasmo eta erronka gainditu dituzte kolektiboko kideek eta, argi dute, azken urteetan bizitako hedapena ez litzatekeela posible izanen, jendearen elkartasunik gabe. Azken hamabost urteetako lanaren etekinak jasotzen dituzte egun, eta bertatik igaro den pertsona orok argi du Hala Bedi irrati bat baino askoz ere gehiago dela.\nEuskararen sustapenari dagokionez, Araban sortu den mugimendurik indartsuena da. Joseba Andoni Ullibarri Urraka ‘Xepe’-k, Hala Bediko kazetaririk beteranoenak argi du "itzela" izan dela "kolektiboak euskararen alde egin duen apustua. Arabako egitasmo euskaltzale anitzek kolektiboaren bitartez ezagutu baitute elkar azken urteetan", eta hori erabakigarria izan da, zalantzarik gabe, euskarak Araban izan duen garapenean. Aspaldi sortu ziren ametsak egia bihurtu dira orain, eta aurrerantzean, irrati frekuentziaren bi muturretan entzungo ditugu Gasteizko irrati librearen ahotsak: hasierako muturrean (88.8 FM) euskara hutsezko diala, eta azkenekoan, aldiz, (107.4 FM), elebiduna. Bertze 30 urtez, kolpez kolpe, herriarentzako ahots librearen aldeko borroka bizirik mantenduko da Gasteizen.\nJoseba Andoni Ullibarri ‘Xepe’ (Gasteiz, 1968) da uneotan Hala Bediko kazetari beteranoena; Nagore Enciso (Lizarra, 1987), aldiz, 2010eko ikastaroetan parte hartu ostean hasi zen ‘Zebrabidea’ saioan kolaboratzen. euren bizipenen bidez irratiaren bidea errepasatu dugu.\nJoseba Andoni Ullibarri 'Xepe': "Elkartasunak baldintzatu du Hala Bediren hedapena"\nBeteranoena zara Hala Bedin, noiz hasi zinen?\nIrratiaren lehen urte oparoen ondoren nagusitu zen krisi garaian. 90eko hamarkada hasieran, Euskal Herriko irrati libre askok bezala gainbehera bizi izan zuen Hala Bedik. Lehen urteetako kolektiboaren izaera gazte asanbladen antzekoa zen, nolabait esatearren, eta 90eko hamarkadan mugimendu sozial eta kultural desberdinetatik iritsi ginenok proiektu komunikatibo honen aldeko apustua egin genuen.\nEgiguzu garai hartako argazkia.\nKorronte ideologiko erabat desberdinetako jendea ginen, baina guztiok behar bera genuen: guztiona eta guztiontzat izango zen irratia sortzea. Pixkanaka, proiektu komunikatiboaren oinarrizko ezaugarriak marrazten hasi ginen. Izaera berdina mantenduz, eduki propioak sortzeko beharra ikusi genuen, eta elkarteen edukiei ahotsa ematetik haratago, produktu propioak egiten hasi ginen. Hala sortu ziren Suelta la olla edo magazinak, baita egungo Zebrabidea ere.\n30 urteko bidean denetarik bizi izan duzue, hala nola, iraultza teknologikoa. Nola egokitu da kolektiboa aldaketetara?\nParadoxikoki, kolektiboaren esfortzuari esker, Euskal Herrian edukien digitalizazioa egiten lehenak izan ginen. Korronte teknologiko hori betidanik existitu da gurean. Muga ekonomikoak askotan izan ditugu, baina, teknologiaren aldaketetara erraz moldatu gara borondatea soberan izan dugulako.\nTira, zertan aldatu da bereziki Hala Bedi?\nZabalkundean. Irratiaren diru iturria militantzia da, hau da, elkartasunak baldintzatu du hedapena. Egun gai gara duela hamar urte sortutako ideiak aurrera eramateko. Euskara hutsezko dialarena adibide argiena da. Jendearen elkartasunak, urteen poderioz, hasierako helburua betetzen lagundu digu.\nHizkuntzari dagokionez, zein aurreikuspen egin dituzue?\nKolektiboaren helburua etorkizunean bi dialak euskara hutsean egitea da. Hala Bedi I elebiduna da uneotan, baina guk argi utzi dugu Arabako gizartea euskalduntzen doan heinean, Hala Bedi I ere euskalduntzen joango dela.\nDial berria aipatzen duzula, zein toki eduki duzu zuk prozesu horretan?\nInplikatuta egon naiz sortu zenetik. Araban euskara hutsezko irratirik egotekotan, irrati librea izan behar zuela defendatu genuen, eta lizentzien lehiaketak atera baino askoz ere lehenagokoa da euskara hutsezko irratia sortzeko asmoa. Interesgarria da, Hala Bedin gauden erdaldunok ere amets hori betetzeko lan egin baitugu.\nNagore Enciso: "Lizentziarekin edo gabe, bi dialekin aurrera jarraituko dugu"\nNola bizi izan zenuten dial berriaren lehen emisioa?\nHunkigarria izan zen. 1983ko Hala Bediren lehen emisioa hizpide, walky-talky hotsekin grabatutako introak erabili genituen eta Guardia Zibilen atxiloketa antzeztu genuen. Ongi pasa genuen, baina oso urduri geunden. Sekula egiten ez dugun gidoia jarraitzea eta dial berrian entzungo ziren ahotsak geureak izango zirela pentsatzeak presioa sartu zigun.\nEdukiei dagokionez, zein gai landuko dituzue euskara hutsezko dialean?\nEtorkizunean orotariko gaiak jorratu nahi ditugu, baina oraingoz, musikari eman diogu garrantzia. Gau partean, Hala Bedin ditugun euskarazko irratsaioak eta Arrosa saretik hartutakoak emititzen ari gara orain, baina bertan ekoitzitako edukiak sortzen joango gara. Ez hori bakarrik, etorkizunera begira, bigarren emisioan lanean ari gara jada. Bost minutuko piezak egingo ditugu oraingoz: testu motzak, iritzi artikuluak, abestien aurkezpenak eta agendaren errepasoa, besteak beste.\nEuskara hutsezkoa izateaz gain, zein beste ezberdintasun izango ditu?\nOraindik ez dago erabat definitua, baina, izaera berezia eman nahi diogu dial berriari. Folklorea eta hezkuntza jorratzea ondo dago, baina, euskarari merezi duen tokia egingo diogu. Gure hizkuntzan edozer egiteko gai gara, eta kalitatea hobetzea denbora kontua da. Dena den, Hala Bedi kolektiboaren betiko izaera eta ikuspuntu kritikoa mantenduko ditugu, egitura asanbleario, autogestionatu eta independentean oinarrituko gara.\nLorpenak nabariak dira, baina dial berria erditzeko izerdiak bota dituzue...\nEuskara hutsezko diala sortzea aspaldiko ideia zen gurean, eta lizentzien lehiaketa aitzakia ezin hobea iruditu zitzaigun lanean hasteko. Hasieratik ikusi genuen lehiaketako oinarriek irrati komunitarioak kanpoan uzten zituztela. Gasteizen hamar lizentzia lehiatzen ziren, zazpi gaztelaniazkoak eta hiru euskarazkoak, eta hiru horiek euskarazko irratiek betetzen ez bazituzten, gaztelaniazkoak izatera pasako ziren. Ezin genuen halakorik onartu!\nOztopoak oztopo, aurkeztea erabaki zenuten azkenean.\nNoski, euskarazko irrati bat behar eta nahi genuelako, eta lehiaketan sartuta muturrean eman nahi genielako. Izerdi artean, bi dialen lizentziak eskatzeko dokumentazioa batu genuen. Prozesu hartan laguntza handia jaso genuen, eta bihotzez eskertzen dugu!\nEsfortzuaren ondotik bertan behera utzi zuten lehiaketa...\nBai, albiste gazi-gozoa izan zen, berez, euskarazko dialaren lizentzia lortu baikenuen. Gobernu aldaketarekin, lehiaketa bertan behera geratu zen eta egindako lan guztia pikutara joan. Oraindik ez dakigu zer gertatuko den, baina argi dugu lizentziarekin edo gabe, bi dialekin aurrera jarraituko dugula.\n30 urte bete berri dituzue. Nola bizi izan dituzu urteok maila pertsonalean?\nEboluzio handia bizi izan dut. Txikitatik entzun dut Hala Bedi eta, ondorioz, betidanik izan dut dial honekiko lilura eta jakin-mina. Hala ere, ez nuen inondik inora espero mikrofono aurrean jartzeko kapaza izango nintzenik. Irratira gerturatzeak lotsa eman izan dit beti, baina ustekabez, ateak zabalik aurkitu nituen. Behin tokia, funtzionamendua eta jendea ezagututa, errazagoa egin zitzaidan kolektiboaren barnean egotea. Hala Bedi irrati bat baino askoz ere gehiago da!\nAurrerantzean hedatzen jarraitzea da zuen asmoa. Zein da kolektiboaren erronka nagusia momentu honetan?\nOraingoz, bi dialekin aurrera egiteko erronkarekin nahikoa dugula uste dut. Hamaika gauza egiteko gogoz gabiltza beti, eta aspertzea zer den aspaldi ahaztu zitzaigun. Baina, momentu honetan, gure erronkarik nagusienetako bat euskarazko emisioa dela esan genezake.


Euskal enpresa bat Second Life-n Sustatu.eus - Teknologia albisteak\nEuskal enpresa bat Second Life-n\nHostalia - HOSTALIA\n2007-06-13 : 16:06\nHostaliak, hosting-zerbitzuak eskaintzen dituen Euskal Herriko enpresa nagusiak, bulegoa ireki du Second Life-n. Horrela, harreman-bide berria eskaintzen die bere bezeroei, baita egoitza berria ezagutu nahi duten bisitari guztiei ere. Alegiazko munduan bulegoa ezarri duen lehen euskal enpresa da Hostalia.\nKristalezko eta metalezko eraikin moderno bat da, 11.000 metro koadroko uharte liluragarri batean kokatua.\nSecond Life alegiazko mundu bat da, Linden Labs-ek sortua. Egunero, mundu osoko 6 milioi lagun elkartzen dira «bigarren bizitza» horretan, jendea ezagutzeko, berriketan aritzeko, gauzak saldu eta erosteko, jostatzeko\nDagoeneko, enpresa garrantzitsu askok dute hor ordezkaritza, hala nola\nMercedes Benz-ek, Microsoft-ek eta Vodafone-k. Hostaliak aitzindari izaten jarraitu nahi du teknologiaren eta interneten alorrean, eta, beraz, ez zuen Second Life-n egoteko aukera huts egin nahi, «mundu paralelo» horretako egoitza berrira hurbildu nahi duten bezero, bisitari eta ikusnahi guztiei zerbitzu\nahalik eta zuzenena emateko.\nEspainiar merkatuan hosting-eko bosgarren enpresa da Hostalia\n(WebHosting.info-ren arabera), eta Euskal Herriko lehena. 60.000tik gora domeinu kudeatzen ditu, eta 20.000tik gora bezero, Bilbon, Bartzelonan eta Madrilen dituen bulegoetatik.\nAtopa Rui - 51 / 173 / 22\n2007-06-14 : 11:15\nEuskal unibertsitate batek ere ikasgela ireki omen du Second Life-n: Nafarroako Unibertsitate Publikoak, hain zuzen ere. Hala ere, primera universidad hispanoamericana gisa aurkezten da proiektua, zehatz esateko.


Kaleko zarata neurtuko dute ikasleek\nOts 26, 2018\tNork:\tikerne zarate\t-\nZarata mapa osatuko dute ikasleek.\nEskolako Agenda 21 programaren barruan ari diren ikasleak kalera aterako dira zarata neurtzera. Aurten hori izango dute aztergaia, zarata, eta bihar aterako dira kalera Errenteria-Oreretan dagoenz arata maila neurtzeko.\nIkastalde bakoitzak bere ikastetxe inguruan aztertuko du zaratak duen eragina, noiz hasten den soinua zarata izaten, molestatzen duen, trafikoak eraginik ba ote duen, zarata murrizteko zer edo zer egiten den, eta herriko puntu zaratatsuenak zeintzuk diren identifikatzeko. Guztien artean lortutako emaitzak elkartu eta herriko zarata mapa egingo dute ikasleek.\nIkasleen proposamenak erantzun ditu alkat ...\nNork: ikerne zarate - Urr 23, 2018


Oñatin AUZOKO egitasmoa dinamizatzeko lagun baten bila dabil Euskaltzaleen topagunea — Berbia\nOñatin AUZOKO egitasmoa dinamizatzeko lagun baten bila dabil Euskaltzaleen topagunea\nGaztelekurako hezitzaileen lan poltsa deitu du bestalde, ZEHAR elkarteak\nAuzoko egitasmoaren helburua, hizkuntza ezberdina duten herritarrak harremanetan jarri, eta norberarena eta besteena aintzat hartuta, euskara kohesio hizkuntza bihurtzea da. Euskaratik urrun bizi diren herritarrak euskarara hurbiltzea alegia.\nAuzoko programa dinamizatzeko lanpostura aurkezteko honako baldintzak bete behar dira: bi hizkuntza ofizialak ongi menperatzea; hizkuntzekiko eta kulturekiko sentsibilitatea izan eta aniztasunarekiko interesa; taldeak dinamizatzeko eta harreman pertsonaletarako gaitasuna; gestioan eta planifikazioan eskarmentua; Oñati ondo ezagutzea eta ordutegi malgua izatea.\nDinamizatzaile berria urtarrilean hasi, eta printzipioz, ikasturtea amaierara arte kontratatu asmo da, astean 17 orduko dedikazioarekin. Bitarte horretan Topagunearekin lankidetzan arituko da Oñatiko Auzoko proiektua dinamizatuz, eta Topaguneko aholkularitza eta koordinazio lan-taldean parte hartuz.\nInteresatuek, curriculumak Topaguneko honako helbide elektronikora bidali behar dute: jurdana@topagunea.eus helbidera. Motibazio gutunak bidaltzea eskertuko da. Ostiralean, urtarrilaren 18an amaituko da curriculumak aurkezteko epea. Ondoren, hautaketa egingo da, beti ere, urtarrila amaitu baino lehen.\nGaztelekuaren dinamizazioaz arduratzen den ZEHAR heziketa eta programak elkarteak berriz, lan poltsa osatu nahi du Oñati eta Bergarako gaztelekuetan sortu daitezkeen beharretarako. Hezitzaile lan-poltsa honetara aurkezteko unibertsitate gradua izatea eskatzen da, gizarte hezkuntza, pedagogia, magisteritza, psikologia edo antzeko arloetan. EGA ziurtagiria ere izan behar da. Lan poltsa honetan izena emateko bi bide daude, telefonoz, 653 74 76 97 edo 665 71 05 47 zenbakietara deituta, edo mezua, honako helbide elektronikora bidalita: zeharheziketa_2@hotmail.com


Helbidea: Basagoiti Etorbidea, 77\nOrdutegia: Larunbata, 10:00 - 20:00 / Igandea, 10:00 - 14:00\nEzagutu Muxikebarriren kokaleku den lurzatiak kulturarekin lotuta eman dituen ehun urtetik gorako historia.\nMuxikebarri, Getxoko Arte, Kultura eta Kongresuen Zentro berria, duela ia ehun urtez geroztik kulturari zuzendutako orube batean dago; izan ere, hor zegoen Algortako “Gran Cinema”, 1929an zabaldu zena eta 1992an Getxo Antzokia bilakatu zena. 12.000 m2-ko ekipamendu berri hori, Luis María Uriarte arkitektoak diseinatu zuen, udalerrian, besteak beste, ikuskizunak, arte eszenikoen obrak eta zine-emanaldiak antolatzeko azpiegitura nagusia izan zedin, eta Getxo Antzoki zaharra ordezkatu zuen.\nMuxikebarri izenak udalarriko tradizio toponimikoan du jatorria, hots, landari izena Muxikelanda izena ematen zioten, horren jabeak Muxiketarrak zirelako. Izenari -barri atzizkia gehitu zitzaion, Getxoko eraikin berrien tradizioari jarraiki.\nZentro berriak bi programa nagusi dauzka: Entzunaretoa eta Andrés Isasi Musika Eskola, egoitza Areetatik horra eraman duena.\nEntzunaretoak 1.300 besaulki ditu guztira, eta horiek areto batzuetan daude banatuta, jarduerak aldi berean egin daitezen. Areto horien izenak Getxoko hondartzen izenak dira, eta edukierak horien tamainarekin du zerikusia: Ereaga Aretoa (782 besaulki), Arrigunaga Aretoa (266 besaulki) eta Areeta Aretoa (218 besaulki).\nArte eta kulturako hainbat arlotako profesionalek ekipamendu eszenikoa goraipatu egin dute.


Santa Grazik 2012ko maskaradak eskutan hartu ditu — dantzan.eus\nHemen zaude: Hasiera › Hemeroteka › Santa Grazik 2012ko maskaradak eskutan hartu ditu\nSanta Grazik 2012ko maskaradak eskutan hartu ditu\nArazo bat ez bazen aski ere, 2012ko edizorako Gamere-Zihigan normalean antolatzekoa zen maskaradarentzat beste ezbehar bat gertatu zen eta proiektua alde batetara uztea behartuak izan dira. Horren ondorioz, Santa Grazik segurtatu du datorren masakarada hau. Gamere-Zihigakoek 2013an egiteko asmoa iragarri dute.\nGamere-Zihigako gazteek hartu zuten ardura 2012an maskaradak prestatzeko. Iragan apirilean, gogo handiz gainera, iragarri zuten maskaradak antolatzeko asmoa. Herriko eskola tipia hetsi berria zen eta herria berpizteko erronka gisa hartu zuten plazaz plaza maskaradak eramateko egitasmoa. Gertakari larri bat tarteko, nahikeri hori bertan behera geratu du.\nSanta Graziko maskaradak bertan behera gelditu zirenean, dagoeneko hainbat jendek oharrarazi zuten geroa ez zela bermaturik neguaren ostean udaberria gertu dela iragartzen digun maskaradendako. Laurents Chuburuk Xiberoko Botza irratiaren mikrofonoetan erran zuenez, "posible litzateke maskarada Santa Graziko azkena izaitea gazteen eta euskaradunen murriztearengatik".


Martinezek Ahal Dugu jo du EAJri aurre egiteko alternatibatzat | Politika | Berria\nMartinezek Ahal Dugu jo du EAJri aurre egiteko alternatibatzat\nAhal Dugu-ko idazkari nagusiak uste du PSE eta EH Bildu EAJren «makulu» direla. Estatus berriko oinarriak «mehatxu bat» dira PPrentzat\nAlfonso Alonso, atzo, Araba, Bizkai eta Gipuzkoako PPko gazteekin eginiko topaketaren ostean. ADRIAN RUIZ DE HIERRO / EFE\n«Arlo soziala lehenesten duen indar politiko bakarra gara, EAJri eta haren politikei aurre egiten dien bakarra. Herrialde honetan geratzen den ezkerreko oposizio bakarra gara EAJren politika atzerakoien aurrean». Esaldi bakarrean, kritikak ezker-eskuin banatu zituen atzo Lander Martinez Arabako, Bizkaiko eta Gipuzkoako Ahal Dugu-ko idazkari nagusiak, urte politikoa abiatzeko alderdiak Bilbon eginiko ekitaldian. Hiru alderdiei egotzi zien «beren herrialde miresgarriaz» hitz egitea, eta, hori horrela, azpimarratu zuen Ahal Dugu dela «benetan jeltzaleen alternatiba izan nahi duen indar politiko bakarra».\nMartinezek uste du EAJk eta EH Bilduk estatus berriaren oinarrietan adostutako testua «oso identitarista eta baztertzailea» dela, eta EH Bilduri egotzi dio «soilik auzi nazionalean oinarritutako aliantza bat» eskaini izana EAJri, «gai sozialak, lan arlokoak, ingurumenekoak, feministak eta abar baztertuta». Erantsi du ez dezatela «denbora galdu» Ahal Dugu akordio horretara erakartzen saiatzen: «Argi dugu ez dugula egingo beti auzi nazionalaren erlojuari begira dagoen baina auzi sozialean berandu iristen den untxi zuriari jarraitzeko akatsa», esan du, Arnaldo Otegi EH Bilduko koordinatzaileari erreferentzia eginez.\nPSE-EE ere kritikatu du: «Urduri dago, hautetsontzietan baino ez du pentsatzen, eta zeozer saltzeko behar larria dauka, egiazki hutsala bada ere». Gaineratu du PSE-EEren «garaia igaroa» dela eta EAJren «gehigarri» izatea besterik ez duela. PSEri eta EH Bilduri leporatu die bere burua eskaintzen dutela EAJren «makulu» izateko, eta, horrela, «ezkerrekoak izateari uko» egin diotela.\nHortaz, «arlo sozialean alderdirik indartsuena» Ahal Dugu izango dela ziurtatu du Martinezek, eta agindu urte politikoan «enplegua, diru sarrerak bermatzeko errenta, Naval, indarkeria matxistak, klima aldaketa, udalen finantza arazoak eta abar» izango dituela hizpide. Gainera, hitzeman du ez dutela «dardararik» egingo EAJren «klientelismo» kasu guztiak salatzeko: «Marguello auzia. De Miguel auzia. Eskola jangeletakoa... eta, noski, Osakidetzako lan eskaintza publikoak. Eta helduko direnak...».\nAraba, Bizkai eta Gipuzkoako PPk, berriz, Gasteizen ekin dio urte politikoari. Alfonso Alonso presidenteak EAJri eskatu dio «zuzendu» eta «atzera» egin dezala Eusko Legebiltzarreko Autogobernu Lantaldean eginiko akordioan, iritzita EAJren eta EH Bilduren artean adostutako oinarriek «Euskadi amildegiaren ertzera» daramatela. Horren ordez, jeltzaleei eskatu die «estatutuaren aldeko» indarrekin negozia dezala estatutuaren «legezko» erreforma bat.\nIzan ere, Alonsok uste du estatus berriaren oinarriek «proiektu erradikal eta legez kanpoko bat» proposatzen dutela, Espainiako Konstituziotik «kanpokoa», eta «Euskadin bizikidetza mehatxatzen» duela. Ostiralean, Andoni Ortuzar EAJko Euzkadi Buru Batzarreko presidenteak esan zuen EH Bildurekin adostutako oinarriak ez direla «dogma bat», eta hitz horiei erantzun die Alonsok: «Ez, ez da dogma bat: mehatxu bat da».\nAlonsoren iritziz, EAJ eta EH Bildu «lasterketa batean» daude, «zein izango abertzaleago, zein egongo gehiago Espainiaren batasunaren aurka». Uste du EAJk «eman zitzakeen pauso guztiak» eman dituela «amildegiaren ertzera» iristeko, eta orain «bertigoa» daukala eta ez dakiela «nola irten» egoera horretatik: «[EAJ] Jabetzen da pauso bat gehiago emanez gero Kataluniaren amildegi berean eror daitekeela».\nAutogobernuari buruzko eztabaida Eusko Jaurlaritzaren 2019ko aurrekontuei buruzkoarekin nahastu du Alonsok. EAJri gogorarazi dio Jaurlaritza babesten duten alderdiek —EAJk eta PSE-EEk— gutxiengoa dutela Eusko Legebiltzarrean, eta, beraz, ez dutela bermatua aurrekontuak aurrera aterako dituztenik. Horregatik, kontuen negoziazioan, PPk jeltzaleei eskatuko die «sakon» alda dezatela beren jarrera autogobernuaren alorrean. Halaber, gogorarazi die PPk «bermatu» duela Jaurlaritzaren «egonkortasuna» azken bi urteetan, eta, beraz, «zorrotza» izateko moduan dagoela. Hain justu, Alonsok Urkulluri galdetuko dio ea zeintzuk izango diren bere «bazkideak» gobernuaren egonkortasunari eusteko.\nAhal Dugu-k eta PPk atzo ekitaldiak eginda, alderdi gehienek ofizialki ekin diote jada urte politikoari. EAJk, Geroa Baik, EH Bilduk eta UPNk ostiralean egin zituzten ekitaldiak. PSE-EEk oraindik ez du egunik zehaztu bere zuzendaritza batzartzeko, baina Idoia Mendia idazkari nagusiaren lehen agerraldi publikoa datorren larunbatean izango da, Errenterian (Gipuzkoa). Nafarroako Legebiltzarrean, bihar hasiko dute ohiko jarduna, eta hilaren 13an izango dute lehen osoko bilkura; Eusko Legebiltzarrean, berriz, urte politikoko lehen hitzordu nagusia irailaren 20an izango da: politika orokorreko eztabaida egingo dute orduan. Lehenago, hilaren 12an, Eusko Legebiltzarreko Autogobernu Lantaldea batzartuko da.


Igor Stravinski - Wikipedia, entziklopedia askea.\n(«Stravinski» orritik birbideratua)\nArtikulu hau hobetzeko lanean ari da enelabe lankidea.\nWikilari bat orri edo atal hau itzultzen ari da. Hori dela eta, beharbada hutsuneren batzuk izango dira edukian edo formatuan.\nWikipedian lagundu dezakezu artikulu originaletik itzultzen jarraituz; baina, aldaketa handi bat egin baino lehen, eztabaida ezazu itzulpena egiten ari den wikilariaren eztabaida orrian edo artikuluaren eztabaida orrian, erredakzioa koordinatzeko. Mila esker.\nLomonosov (en) , 1882ko ekainaren 17a\nFrantzia (1934 -\nNew York, 1971ko apirilaren 6a (88 urte)\nVera de Bosset (en) (1940ko martxoaren 9a - 1971ko apirilaren 6a)\nYury Stravinsky (en)\n(1901 - : zuzenbide\nVasily Kalafati (en)\nmusikagilea, orkestra zuzendaria, piano-jotzailea eta musikaria\nMovements for Piano and Orchestra (en)\nSymphony in E-flat (en)\nScherzo fantastique (en)\nKarrera artistikoari Grammy saria (1987)\nLéonie Sonning Music Prize (1959)\nGrammy Award for Best Classical Contemporary Composition (1962) : The Flood (en)\nKarrera artistikoari Grammy saria (1986)\nWihuri Sibelius Saria (1963)\n1.1 Bizitza goiztiarra, 1882–1901\n1.2 Rimski-Korsakoven ikasle garaia eta lehen konposizioak, 1901–1909\n1.3 Diagileven balletak eta nazioarteko ospea, 1909–1920\n2 Aldi estilistikoak\n2.1 Aldi errusiarra\n2.2 Aldi neoklasikoa\n2.3 Aldi dodekafonikoa\nBizitza goiztiarra, 1882–1901Aldatu\nStravinski 1882ko ekainaren 17an jaio zen Finlandiako golkoko hegoaldeko kostaldean, Oranienbaum herrian (gaur egungo Lomonosov), San Petersburgokotik 40 bat kilometro mendebaldera dagoena. Bere aita, Fiodor Ignatievich Stravinski (1843–1902), opera kantaria (baxua) izan zen Kyiveko Operan eta San Petersburgoko Mariinski Antzokian. Ama, Anna Kirillovna Stravinskaia (née Kholodovskaia; 1854-1939), Kieven jaioa, Kieveko Estatuko Ministerioko goi mailako funtzionario baten lau alabetako bat zen. Stravinski lau semeetatik hirugarrena izan zen; bere anaiak Roman, Yuri eta Guri zirelarik. Stravinski familiak Polonian eta Errusian zituen erroak; Poloniako senatarien eta lurjabeen lerro luze baten ondorengoak ziren. Familiaren jatorrizko abizena Soulima-Stravinski zen; "Stravinski" izenak "Strava" hitzean du jatorria, Lituaniako Streva ibaiaren aldaeretako bat dena.\nStravinskiren etxea Ustilugen, gaur egun museo bat dena\n1882ko abuztuaren 10ean, Stravinski San Petersburgoko Nikolsky katedralean bataiatua izan zen. 1914ra arte, uda gehienak gaur egungo Ukrainako Ustilug hirian igaro zituen, bere aitaginarrak finka bat baitzuen bertan. Stravinskiren lehen eskola San Petersburgoko Bigarren Lizeoa izan zen, eta han ikasi zuen bere nerabezarora arte. Ondoren, Gourevitch Lizeora joan zen, eskola pribatua zena, eta han historia, matematika eta sei hizkuntza ikasi zituen. Stravinskik eskolarekiko zuen atsekabe orokorra adierazi eta ikasle bakartia izandakoa zela gogorazi ohi zuen: "Ez nuen sekula nireganako erakarpenik izan zuen inorekin topo egin".\nStravinski gazte zela sartu zen musikaren munduan. Bederatzi urte zituela hasi zen pianoa ikasten, eta ondoren musikaren teorian eta konposizioan matrikulatu zien. Zortzi urte inguru zituela, Mariinski Antzokian izandako Txaikovskiren Loti Ederra-ren emanaldi batera joan zen, eta horrek konpositorearengan balletarekiko interesa piztu zuen. Hamabost urte zituela, Stravinski Mendelssohnen 1. Pianorako kontzertua jotzeko gai zen eta Aleksandr Glazunoven soka kuarteto baten piano-murrizketa amaitu zuen. Glazunovek berak, aldiz, Stravinskik musikarako gaitasun handirik ez zuela zeritzon.\nRimski-Korsakoven ikasle garaia eta lehen konposizioak, 1901–1909Aldatu\nStravinskik musikarako zuen zaletasuna eta gaitasuna izanda ere, haren gurasoek zuzenbidea ikas zezan nahi zuten, eta hala egin zuen. 1901. urtean, San Petersburgoko Unibertsitatean matrikulatu zen zuzenbide penala eta filosofia juridikoa ikasteko, baina eskoletara joatea hautazkoa zen, eta bere ikasketen lau urteetan zehar berrogeita hamar eskola baino gutxiagotara joan zela kalkulatu zuen. 1902ko udan, Stravinski Nikolai Rimski-Korsakov konpositore eta orkestratzailearekin eta haren familiarekin egon zen Heidelbergen (Alemanian); izan ere, Rimski-Korsakoven seme gazteena zen Vladimir ikaskide zuen San Petersburgoko Unibertsitatean, eta hark bere aita ezagutu zedin nahi izan zuen, bere asmo musikalen inguruan hitz egin zezaten. Garai hartan Errusiako konpositore nagusia zen Rimski-Korsakovek, San Petersburgoko kontserbatorioan sartu beharrean teoriako ikasgai pribatuak jarraitu zitzan gomendatu zion Stravinskiri.\n1902an minbiziaren ondorioz aita hil zitzaionerako, Stravinskik denbora gehiago igarotzen zuen musika ikasten zuzenbidea ikasten baino. 1905eko Igande Odoltsua zela eta bi hilabetez itxi zuten unibertsitatea, eta ondorioz zuzenbideko azterketa finalak bertan behera gelditu ziren: honek Stravinski musika ikasketak jarraitzera gehiago bultzatu zuen. 1906ko apirilean, Stravinskik kurtso erdiko diploma jaso zuen eta hortik aurrera musikan ardaztu zen. 1905ean Rimski-Korsakovek astero bitan ematen zion klase, eta Stravinskik bigarren aitatzat hartzen zuen. Ikasgai hauek Rimski-Korsakov 1908an hil zen arte iraun zuten. Stravinskik bere lehen konposizioa osatu zuen garai hartan, Sinfonia mi bemolean, Opus 1 katalogatua dagoena. Rimski-Korsakoven heriotzaren harira, Stravinskik Funeral Song ("Hileta-abestia"), Op. 5, konposatu zuen, behin jo eta gero galdu egin zena 2015ean aurkitu zen arte.\n1905eko abuztuan, Stravinskik eta haren lehengusu zen Katherine Gavrilivna Nosenkok enkontzeko hitz eman zuten. Eliza Ortodoxoa lehengusu-lehengusinen arteko ezkontzaren aurka egon arren, bikotea 1906ko urtarrilaren 23an ezkondu zen. San Petersburgon bizi izan ziren Stravinskik diseinatu eta eraikitako Ustilugeko etxebizitza berrira joan aurretik. Bere "zeruko lekua" zela esan ohi zuen, eta haren lehen konposizio asko bertan idatzi zituen. Gaur egun dokumentu, gutun eta argazki ugari erakusten dituen museoa da, eta urtero ospatzen den Stravinski Jaialdia ondoan dagoen Lutsk herrian burutzen da. Stravinski eta Nosenkok bi seme izan zituzten, Fiodor (Theodore) eta Ludmila, 1907an eta 1908an jaio zirenak hurrenez hurren.\nDiagileven balletak eta nazioarteko ospea, 1909–1920Aldatu\n1909 alderako, Stravinskik beste bi pieza idatzi zituen, Scherzo fantastique, Op. 3 eta Feu d'artifice ("Su artifizialak"), Op. 4. Urte hartako otsailean, biak jo ziren San Petersburgon Stravinskiren ibilbidean inflexio-puntu garrantzitsu bat izango zen kontzertu batean. Publikoaren artean Sergei Diagilev zegoen, Errusiar Balleten jabe zen enpresaria, eta hau harri eta zur geratu zen Stravinskiren lanekin. Errusiar operaren eta balletaren nahasketa bat burutu nahi zuen 1910eko Parisko denboraldirako, horien artean Suzko txoriaren ipuin errusiarrean oinarritutako ballet bat egongo zena. Anatoly Liadovek, partitura idazteko eginkizuna zuenak, lana burutzeko urtebete inguru beharko zuela Diagilevi jakinarazi zionean, honek 28 urte zituen Stravinskiri galdetu zion, aurreko denboraldietan orkestrazio pozgarriak denbora laburrean burutu izan zituela jakinik ( Les Sylphides balleterako Chopinek konposaturiko zenbait obra orkestratu zituen, adibidez), eta Stravinskik baiezkoa eman zion. 50 bat minutuko luzera izanik, Suzko txoria Stravinskik berrikusia izan zen 1911, 1919 eta 1945 urteetan, honela kontzertu formaturako suite-ak osatuz.\nSuzko txoria Parisko Operan estreinatu zen 1910eko ekainaren 25ean, eta egun batetik bestera izugarrizko arrakasta lortu zuen Stravinskik. Bere emazteak hirugarren umea espero zuenez, Stravinskitarrek uda Frantzia mendebaldeko La Baulen igaro zuten. Irailean, Clarensera (Suitza) joan ziren bizitzera, eta bere bigarren semea, Sviatoslav (Soulima), jaio zen bertan. Familiak udak Errusian eta neguak Suitzan igaro zituzten 1914. urtera arte. Diagilevek 1911ko Parisko denboraldirako beste ballet bat enkargatu zion Stravinskiri, eta emaitza Petruxka izan zen. Beste behin, errusiar elezahar batean oinarrituta zegoen balleta; pertsonaia nagusia den txotxongiloa dantzari batez maitemintzen den ipuin batean zehazki. 1911ko ekainean Théâtre du Châteleten izandako estreinaldiak Suzko txoriak izandako berehalako arrakasta lortu ez zuen arren, Stravinskiren entzutea mantentzea lortu zuen.\nHala ere, Diagilevek enkargatu zion hirugarren balleta, Udaberriaren sagaratzea, izan zen benetan arrakastatsuena bai kritikoengan, bai Stravinskiren beraren kide konpositoreengan eta baita entzuleengan ere. Ideia original batean oinarriturik, balletak udaberriaren etorrera ospatzen duten zenbait erritu primitibo aurkezten ditu, eta amaieran neska gazte bat biktima aukeratua da sakrifizio baterako eta heriotzara arte dantza egiten du. Stravinskiren partiturak berrikuntza ugari zekartzan garai hartarako; haien artean, hainbat esperimentu tonalitatearekin, erritmoarekin, pultsuekin eta disonantziekin. Stravinskiren musikaren eta Nijinskiren koreografiaren izaera erradikalak istilu itzela eragin zuen Théâtre des Champs-Élyséesen 1913ko maiatzaren 29an balleta estreinatu zenean.\nEstreinatu eta gutxira, Stravinskik sukar tifoidea harrapatu zuen txarrak zeuden ostra batzuk jatearen ondorioz eta Parisko erietxe batean konfinatu zen. 1913ko uztailean irten eta Ustilugera itzuli zen. Udan 1908n hasia zuen bere lehen operan, Urretxindorra-n (Le Rossignol), ezarri zuen arreta, Hans Christian Andersenen izen bereko istorioan oinarritua zegoena. 1914ko urtarrilaren 15ean Stravinski eta Nosenkok haien laugarren umea izan zuten, Marie Milène (edo Maria Milena). Haren jaiotzaren ondoren, Nosenkori tuberkulosia diagnostikatu zioten, eta Alpeetako Leysineko sanatorio batera konfinatu zuten. Stravinski bertatik gertura joan zen bizitzera eta han Urretxindorra opera amaitu zuen, Parisen estreinatu zena 1914ko maiatzean. Moskuko Antzoki Libreak zuen lana 10.000 errubloren truke enkargatua, baina porrot egin zuen, eta Diagilevek lana Errusiar Balletekin eszenaratzea adostu zuen. Operak ez zuen arrakasta handirik lortu, ez publikoaren ezta kritikarien aldetik ere, itxuraz ez baitzen Udaberriaren sagaratzea-k eragindako inpaktu mailara iristen. Hala ere, zenbait konpositorek, Maurice Ravelek, Béla Bartókek eta Reynaldo Hahnek esate baterako, konpositorearen trebezia asko miretsi zuten, lanean Arnold Schoenberg konpositorearen eragina antzeman zutela esateraino.\nErrusiar Balleten kide eta jarraitzaileen talde bat 1911n, tartean Stravinski\n1914ko apirilean, Stravinski eta bere familia Clarensera itzuli ziren. Urte hartan Lehen Mundu Gerra hasi zen, eta osasun arazoak zirela eta Stravinskik zerbitzu militarrean parte hartu behar izatea saihestu zuen. Nazioarteko mugak itxi aurretik Stravinskik Ustilugera joatea lortu zuen, haren gauza pertsonalak hartu ahal izateko. 1915eko ekainean, hura eta haren familia Clarensetik Morgesera joan ziren bizitzera, Léman edo Geneva lakuaren ertzean Lausanatik hamar bat kilometrotara dagoen herri batera. Familia 1920. urtera arte bizi izan zen bertan, hiru helbide ezberdinetan. 1915eko abenduan Stravinskik zuzendaritzan debuta egin zuen Gurutze Gorriaren alde antolatutako bi kontzertuetan, haren Suzko txoria zuzenduz. Gudak eta 1917ko Errusiako Iraultzak haren aberrira itzultzea galarazi zion Stravinskiri.\n1910eko hamarkadaren bukaeran, Stravinskiren egoera ekonomikoa ez zen batere oparoa, Errusia (eta ondoren SESBa) ez baitzen Bernako Hitzarmeneko kide egin, eta ondorioz Stravinskik arazoak izan zituen Errusiar Balleten bere piezen emanaldietako egile-eskubideak kobratu ahal izateko. Diagilevi leporatu zizkion bere arazo ekonomikoak, hau haien hitzarmena ez jarraitzeaz salatuz. L'Histoire du soldat (Soldaduaren istorioa) antzerti-obra idazten ari zela, Stravinski suitzar filantropo Werner Reinhartengana gerturatu zen laguntza ekonomikoa eskatzera, eta honek baiezkoa eman zion, baita 1918ko irailean Lausanan lanaren estreinaldia ziurtatu ere. Eskerrak emateko, Stravinskik lana Reinharti eskaini eta eskuizkribua eman zion. 1919an Stravinskik Reinharten aldeko laguntza gehiago jaso zuen oraindik, hark bertan Stravinskiren zenbait obra joko ziren ganbera musikako emanaldi bat diruztatu baitzuen. Honi eskerrak emateko, Stravinskik Klarineterako hiru piezak ere eskaini zizkion Reinharti, klarinete-jole amateurra zena.\n1920ko maiatzaren 15ean Parisen Errusiar Balletekin Pulcinella estreinatu ostean, Stravinski Suitzara itzuli zen.\nItalian, Alemanian eta Errusian barrena ibili zen Diaghilevekin. Lehen Mundu Gerran Suitzan bizi izan zen, 1920-1939. urteetan Parisen, eta azkenik, 1939. urtetik aurrera, Estatu Batuetan, Hollywooden batez ere.\nStravinskik estilo eta teknika ugari landu zituen bere musikan: errusiar artean eta kulturan oinarritutako musika, doinu, lerro eta erritmo errepikatuak eta musika tresnen moldaketa guztiz berria, jazzaren elementuak, neoklasizismoa, disonantzia eta serieko musika.\nStravinskiren ibilbide profesional eta musikala hiru aldi estilistiko handitan banatu ohi da eskuarki, bere lan gehienak hiru hauetako baten baitan koka daitezkelarik.\nStravinskiren lehen aldi estilistiko nagusia Rimski-Korsakov konpositorearen ikasle zela hasi zen. Urte haietan orkestrarako idazketan zeharo trebetu zen, Scherzo fantastique (1907–08) eta Feu d'artifice (1908) antzeko lan goiztiarretan argi ikus daitekeen moduan. Hala ere, aldi honen garaia Diagilevek enkargatuta konposatu zituen hiru balletei esker jo zuen: Suzko txoria-k, Petruxka-k eta Udaberriaren sagaratzea-k zehazki. Ballet horiek hainbat ezaugarri komun dituzte: orkestra izugarri handientzat idatzita daude; bai gai argumentalak bai motibo musikalak errusiar folklorean oinarrituta daude; eta instrumentazioan bere maisu izandako Rimski-Korsakoven arrastoa nabari da.\nLehen bi balletek, Suzko txoriak (1910) eta Petruxkak (1911), arrakasta itzelaz gozatu izan zuten arren, Stravinskiren hirugarren balleta, Udaberriaren sagaratzea (1913), hartzen da bere aldi errusiarraren une gorenatzat. Parisko Eliseo Zelaien Antzerkian izandako estreinaldian izugarrizko iskanbila eragin zuen, bai Stravinskiren musikak baita Nijinski dantzariak haren gainean burutu zituen koreografiak ere. Lan honetan, konpositorea Errusia paganoaren basakeriaz baliatzen da, obran zehar sentimendu hauek interpretazio oldarkorretan, harmonia politonaletan eta erritmo bortitzetan islatuz. Lan honetan hainbat pasarte ospetsu daude, baina bi dira benetan azpimarratzekoak: lehena obraren sarrerako fagotaren soloa, haren erregistrotik at daudela diruditen notekin hasten dena; eta bigarrena sarreraren ondoren datorren "Nerabeen dantza", non sokek akorde politonal bat (gainjarritako fa bemol maior eta mi bemol dominante zazpidun akordeek osatua) irregularki erasotzen duten (ikus Udaberriaren sagaratzea artikulua informazio gehiago lortu ahal izateko).\nGarai honetako beste lan esanguratsuen artean Renard (1916), Soldadu baten istorioa (Histoire du soldat) (1918), eta Ezteiak (Les Noces) (1914–17) nabarmendu daitezke.\nStravinskiren hurrengo garai estilistikoa Pulcinella (1920) balletaren eskutik hasi zen. Lan honek garai neoklasiko honetako bereizgarri izango zen ezaugarri nagusia eskaintzen du; Stravinskiren itzulera Mozarten, Bachen eta haien garaikideen musika klasikora, hain zuzen ere. Erromantizismo eta espresionismo alemaniarraren subjektibismoari aurre egiteko jaio zen estilo honek balletek eskatzen zuten orkestra erraldoien beharrari uko egitea ekarri zuen. Gutxi gora behera 1920 eta 1951 bitartean idatzitako lan berri hauetan Stravinskik haizezko instrumentuetarako, pianorako, korurako eta ganbarara musikarako idatzi zuen batez ere. Haizezko instrumentuen sinfoniak (1920) eta Oktetoa haizezko instrumentuetarako (1923) haizeei zuzendutako obrarik onenen artean daude.\nJoera hau jarraitzen dute Oedipus Rex (1927), Apolo (Apollon Musagète) (1928) eta Dumbarton Oaks (1938) lanek. Aldi berean, Apolo (1927–28), Persefono (1934) eta Orfeo (1948) antzeko lanek Stravinskik gai klasikoen inguruan zuen interesa argi erakusten dute, greziar mitologiaren inguruan zehazki.\nGarai honetan nabarmendu beharreko lan nagusiak Stravinskiren hiru sinfoniak dira: Salmoen sinfonia (Symphonie des Psaumes) (1930), Sinfonia don (1940) eta Sinfonia hiru mugimendutan (1945). Bai sinfoniekin, bai sonatekin (Pianorako Sonata, 1924; Bi pianotarako Sonata, 1944) eta baita kontzertuekin (Biolin kontzertua, 1931; Bi pianotarako kontzertua, 1935) ere aldi neoklasikoaren beste ezaugarri garrantzitsuenetako bat nabari da; musika forma klasikoetara itzulera alegia.\nAldi neoklasiko honetako puntu gorena The Rake's Progress opera da, 1951an burutua. W. H. Audenek idatzi zuen, eta William Hogarthen margolan eta grabatuetan oinarritzen da. Opera honek Stravinskik bere aldi neoklasiko honetako 30 urteetan zehar perfekzionatu zuen guztia biltzen du: musika zuzena eta ondo egituratua da, baina arraroa; harmonia tonal klasikoetan oinarritzen da, baina disonantzia harrigarriak ere tartekatzen ditu; hain Stravinskiarrak diren desplazatutako zelula eta motibo erritmikoak ditu; eta Monteverdi, Gluck eta Mozarten operen kutsua du.\nOpera hau amaitu ondoren, Stravinski bide berri batean murgiltzen hasi zen, pixkanaka haren musikan teknika berriak aplikatzen hasirik azkenean bere estilo orokorra hirugarren aldiz guztiz aldatuko zuelarik.\nDodekafonismoaren aitzindari zen Arnold Schoenberg 1951. urtean hil ostean soilik hasi zen Stravinski teknika hau bere lanetan erabiltzen, bere lagun zen Robert Craft orkestra zuzendari amerikarraren laguntzaz. Ondorengo hamabost urteak, ia haren heriotzera arte, estilo honetako lanak idazten igaro zituen.\nStravinski hamabi tonuko teknika honetan pixkanaka hasi zen murgiltzen Cantata (1952), Shakespeareren Hiru Abesti (1953) eta In Memoriam Dylan Thomas (1954) bezalako lan bokal laburren bitartez, metodoa probatzen arituko balitz bezala. Ondoren, teknikaren erabilera zabaltzen hasi zen, haren fede kristau sakonak bultzatuta Bibliako testuetan oinarritutako lanetan: Canticum sacrum (1955), Threni (1958), A Sermon, a Narrative and a Prayer (1961) eta The Flood (1962). Gainera, etapa honetan Orkestra eta pianorako mugimenduak (1959), Monumentum pro Gesualdo (1960) eta Requiem canticles (1966) antzeko izenburuak nabarmentzen dira, nahiz eta lan hauetako batek ere ez duen aurreko bi aldietako lanen onarpen maila lortu.\nGarai honetan aipagarria da Agon, Stravinskiren itzulera balletera, trantsizio-lantzat hartzen dena. 1954 eta 1957 artean hamabi dantzarirentzako idatzitako lana da, non argi nabari daitekeen Stravinskiren bilakaera musikala. Agon-eko zenbait atalek garai neoklasikoaren adierazle zen "nota zurien" tonalitatea gogoratzen dute (sarrerako "Pas de quatre"-ak, adibidez); beste batzuek, aldiz, teknika serialak bere musikan aplikatzeko Stravinskiren lehenetariko saiakerak erakusten dituzte ("Bransle" dantzek, esate baterako). "Bransle Simple" eta "Bransle Gay" dantzetan konpositoreak hexakordo serial bana erabiltzen du, eta ondoren "Bransle Double" dantzean biak batzen ditu, honela serie dodekafoniko osoa eratuz. Ballet hau, beraz, Stravinskiren entziklopedia txikitzat har daiteke, haren bizitzan esploratutako estilo ezberdinak biltzen dituelarik; neoklasizismoa, dodekafonismoa eta baita aldi errusiarreko primitibismo apur bat ere.\nStravinsky Errusiako Eliza Ortodoxoko deboziozko kide izan zen ia bere bizitza osoan zehar. Honakoa esan zuen behin: "Musikak Jainkoa goraipatzen du, elizek eta haien dekorazio guztiek bezain beste edo gehiago ere; Elizaren apaingarririk bikainena da musika."\nTxikitan, gurasoengandik Errusiako Eliza Ortodoxoan hezia izan zen Stravinski. Jaiotzean bataiatua izan zen arren, Elizaren aurka matxinatu eta alde batera utzi zuen hau hamalau edo hamabost urte zituela. Bere ibilbide musikalaren gorakadan zehar kristautasunetik bereizia egon zen, berrogeitaka urte zituela krisi espiritual bat jasan zuen arte. 1924an Nizara bizitzera joan ostean Aita Nikolas Errusiar apaiz ortodoxoarekin adiskidetu eta honela bere fedea berreskuratu zuen. Errusiako eliza ortodoxoan sartu zen berriro eta ordutik aurrera hil zen arte kristau konprometitu jarraitu zuen. Robert Craftek adierazi zuen Stravinskik egunero egiten zuela otoitz, konposatu aurretik eta ondoren, eta baita zailtasunen batekin topatuz gero.\nThe Rakes´s Progress (1951)\nSuzko txoria (1910)\nUdaberriaren sagaratzea (1911-13)\nEzteiak (Les Noces), bakarlari, koru, lau piano eta perkusiorako (1914–17/1919–23)\nApolo (Apollon musagète), hari-orkestrarako (1928/1947)\nKarta jokoa (Jeu de cartes) (1936)\nSinfonia mi bemol maiorrean, Op. 1 (1907)\nSalmoen sinfonia (1930)\nSinfonia don (1940)\nSinfonia hiru mugimendutan (1945)\nPianorako eta haizezko instrumentuetarako kontzertua (1923–24)\nPianorako eta orkestrarako kapritxoa (1929/1949)\nBiolin kontzertua ren (1931)\nPianorako eta orkestrarako mugimenduak (1958/1959)\nRagtime (1918), 11 musika tresnentzat\nEbony Concert (1945), jazz bandarako\nHileta eresia J.F. Kennedyrentzat (1964)\n↑ Euskaltzaindia: 156. araua: Alfabeto zirilikoz idatzitako izenak euskarara aldatzeko transkripzio-sistema.\nAzken aldaketa 5 ekaina 2020(e)an, 16:28(e)tan\nOrriaren azken aldaketa: 5 ekaina 2020, 16:28.


Euskal Haziak | Ecole de Saint jean de luz- Janvier 2022\nEcole de Saint jean de luz- Janvier 2022\nZumeta artista ama eskolan\nUrquijo ama eskolako haurrek Ainara Oskoz arte plastikozko animatzailearekin lan egin zuten gan den azaroan. Saioak Jose Luis Zumeta euskal margolari eta eskultoreari buruzkoak izan ziren. Estilo abstraktu eta koloretsuak inspiratu zituen gure artista txikiak. Haurrek formak eta koloreak erabiliz, anitz gauza adierazi zituzten. Horretarako hainbat teknika erabili zituzten, hala nola kartoiaren gaineko kolaketa, lauzadura gaineko tinta eta buztinezko eskultura.\nOsasun egoera gora behera, gustura erakutsi zituzten lanak aire zabaleko erakusketa batean.\nWeb irrati bat eskolan!\nAurtengo berritasun handia: Jérôme Gaillard astelehen eta astearte guziz eskolara heldu da web irratia kudeatzera. Ikasleek beste manera batez komunikatzeko parada dute. Ama eskolako, lehen mailako eta kolegioko haurrek, emankizunak prestatzen dituzte erakasleen laguntzarekin eta Jérômekin grabatzen dute. Hor bertan ipuinak, kantuak, jokoak, emankizun zientifikoak eta abar… urquijo.fr/web-radio entzuten ahalko dituzue!\nDonibane Lohizuneko Urquijo eskola\nHaziak Mendian Erreportaia 2022\nBadu zonbat urte, Baxe Nafarroko eta Xiberoko sareak antolatzen duela Haziak Mendian ekimena. Joan den urtean anulatua izan zen Covida modan bait zen baina aurten joan den urteko moda pasatua da eta mendirajoaiteko gogoa asetzen ahal dugu denok.Martxoan berriz aktibatu zen sarea eta aldi batez elkartu ginen Donazaharreko San Mixel eskolan. Jadanik jendea hor zen prest eta motibatua...\nEcole d'Ascain- Avril 2022\nEskultura proiektuaGure eskultura proiektua hasteko, Ludovic zizelkaria etorri zaigu gelara.Irakutsi dauku nola igeltsua moldatu, gero nola egurra zizelkatu eta ondotik bakotxak buztina zizelkatu dugu.Ze esperientzi ederra, loriatu gira! Milesker Ludovic!!Ondotik eskultura proiektua segitu dugu Alberto Giacometti deskubrituz, eta bereziki "l’homme qui...\nCollège d'Hendaye- Mars 2022\nSEIGARRENAK FILM LABURREN BIKOIZKETANHendaiako Saint Vincent kolegioko seigarreneko ikasle elebidunek oso proiektu interesgarria egin dute. Herri Elkargoak koordinatutako proiektu honen kari, azaroan ikasle guztiak Baionako Atalante zinemara joan ziren, film labur sorta bat ikustera.Horren ondotik, arizale profesional bat, sei astez, kolegiora etorri da eta ikasleek film hauetako...\nEcole d'Hasparren- Mars 2022\nAzaroaren 19an, goizarekin, Sarde Sardexka elkartea eta Itzuli konpania Hazparneko Santa Teresa eskolara jin dira “Erromako zubia” ipuin musikatu baten aurkeztera. CP, CE1 eta CE2ko ikasle elebidunek parte hartu dute ikusgarri honetan. Euskal Hazia elkarteak du goiz hori antolatu eta ikusgarria baino lehen haurrek tailer batzuetan parte hartu dute:“Elikadura eta...\nEcole d'Espelette- Mars 2022\nMunduko egoera triste da denek entzun dugu Ukrainian pasatzen dena.Gure erakasleekin Ukrainia kokatu dugu eta ikusi dugu ez dela hain urrun. Aipatu dugu zer pasatzen den han eta jendeak nola bizi behar ziren, Batzuk metroan edo aparkalekutan lo egin behar dute, bestek ihes egiten dute haien puxkak orroitzapenak han utziz, Bestalde gizonek 60 urte arte han gelditu behar dira haien herria...\nEcole de Biarritz- Février 2022\nSanta Agate MiarritzenOtsailaren 3 an, Santa Agate ospatu dugu. Miarritzeko 2. eta 3. zikloko ikasle elebidun guziekin, baita ere ikastolako haurrekin, karriketan ibili gira. Kantatuz, hiria animatu dugu jendeeri euskara zalbaltzeko. Etxez etxeko tradizioa segitu dugu, leku berezi batzuetan geldituz kantatzeko goxokien kontra. Arroka kantu taldea gurekin zen gure gidatzeko eta...\nEcole de Mouguerre- Février 2022\nBost zentzumenak piztu!Mugerreko ama eskolako haurrek 5 zentzumenak landuko dituzte, urtean zehar.Irailean, entzumenarekin hasi dira, soinu jokoekin baliatuz eta gero “hartza ehizatzera” ipuinaren istorioa grabatuz. Azaroan, usaimenarekin segitu dute. Begiak hetsirik, janari batzuk behar zituzten usaindu eta gero izendatu.Hala nola deskubritu dute...\nCollège de Mauléon- Février 2022\nKolegioan kirola garrantzitsuaGure San Frantses kolegio Mauleko hirian kokatzen da.Ikasle hanitx jiten dira hürrüntik 3 kirol sekzio eskaintzen baitütügü.Lehenik zaldia, Idauze Mendiko zaldiketa zentroari lotürik. 27 ikasleek formakuntza hori haütatü düe, egün oroz zaldia egiten düe.Karate sekzioena ere badügü. 12 gaztek hautatü düe...


Larrain-dantzari buruzko erakusketa egin dute Lizarran\nLizarrako larrain-dantzari buruzko erakusketa egin da azaro honetan Lizarran bertan. El Baile de la Era . Año de 1903 izenburupean, hainbat belaunalditan dantzan aritutako herritarrek emandako informazioarekin eta argazkiekin prestatu dute erakusketa Raquel Ugartondok eta Javier Lanak, Lizar...\nEuskal Musikaren biltzaile handienen lanak, Resurreccion Maria de Azkue eta Aita Donostia-ren kantutegiak sarean eta pdf formatuan, edonork jaisteko moduan daude. Musika bilduma itzelak dira biak ala biak, eta dantza doinu ugari aurki daiteke horietan. Aitor Gorostiza musikariak, Santa Zezilia...\nAIKO Taldea: Dantzari Eguna 2016 Plateruena Kafe Antzokian\nBerriz ere hemen gaude beste urte zoriontsu baten amaiera elkarrekin ospatzeko gogoz. Dantzari eguna, gure eguna ospatu behar dugu (dantza maratoia, beti bezala...). Hemen egitaraua (badakizue ordutegiak pokomasomenosekoak direla): DANTZARI EGUNA NEGUKO BAZKARI ERROMERIA Abenduak 1...\nHerrien Arteko XX. Folklore Jaialdia, Barakaldon\nIbarra-kaldu Elkarteak urteurren bikoitza ospatzen du aurten: alde batetik, elkarteak 50 urte bete ditu aurten, eta, bestetik, hogeigarren ediziora heltzen da elkarteak antolatzen duen jaialdiak, HERRIEN ARTEKO FOLKLORE JAIALDIAK, alegia. Jaialdia azaroaren 25etik abenduaren 15 arte gauzatuko da,...\nHerri dantzari baten poderioa\nAsko eta gogotsu ginelako sortu genuen Dantzarien Kofradia orain 10 urte. Inork zalantzarik baldin bazuen, argazkiak ikusi besterik ez dago. 100 dantzariko - bai 100!- Segizioa osatu genuen joan den irailaren 10ean Beasain, Lazkao, Ataun, Ordizia, Arama, Urretxu eta Idiazabalgo dantzari eta musikar...\nLe Roi Danse, erregea dantzan\nErregeak dantzatzen du. Dantzarekin lotutako errege bat bada hori Louis XIV da, Eguzki Erregea, Frantziako eta Nafarroako (Nafarroa Beherekoa hain zuzen) errege izan zena 1643 eta 1715 bitartean. Absolutismo politikoaren sinbolo, Versaillesen gortea ezarri eta estetikaren bidez bere gailentasuna i...\nEzpalak 2016 Kingsmen ezpata-dantzariak\nNewcastle hiriko Kingsmen taldeak Ingalaterrako tradizioko ezpata-dantzen emanaldia egin zuen Iruñean eta Eibarren . Iruñean Kirkby Malzeard Longsword eta diren rapper dantzak egin zituzten, uneoro Bobo edo Katximorroaren moduko rola gogora dakarkingun fool edo eroaren kontaketa satiriko...\nIgor Yebra eta robota elkarrekin dantzan\nIgor Yebraren eta robot baten arteko dantzaldiarekin inauguratu dute Bilboko Euskalduna Jauregian software libreari buruzko LibreCon kongresua. Robotarekin jolasean eta umore ukiturekin osatu du koreografia Yebrak. Emanaldi osoa Naiz en webgunean ikus liteke. Software Libreari buruzko kongresua...\nArcadio Larrea 1947 Sevillanak\nSevillanak ageri dira Arcadio Larrearen grabazio hauetan. Hasierako irudiak 1947an Huelvako Puebla de Guzman herrian hartutakoak dira, eta bikote heldu mistoak ari dira dantzan. Bigarren irudi-sailean berriz, emakume-talde bat ari da kriskitinekin dantzan, flamenko-jantziarekin. Arcadio Larrea...\nIrisarri: Kabalkada 2012 Euskaldunak, ahuntxa eta sorginak\nKabalkada, tobera eta guzti, ospatu zituzten Irisarrin 2012ko uztailaren 8an. Epaiketako antzerki eta kantu artean dantzarien emanaldiak izan ziren, kabalkadetan ohikoa den bezala. Irudiotan euskaldunak, ahuntxa eta sorginak dantzak ikus daitezke. Ahuntxa, borobilean eman beharrean, euskaldunak et...\nJosetxo Goia-Aribe presenta en DVD su proyecto '5 Aurresku's'\nDiario de Navarra 2016/11/25 Gehiago irakurri →\nEl Prepirineo se suma a la danza\nKukai Dantzak eta La Veronalek “Oskara” aurkeztuko dute, Basaurin\nNontzeberri 2016/11/24 Gehiago irakurri →\nIgor Yebrak 'Zorba greziarraren' balleta estreinatu du Bilbon\nEitb Kultura 2016/11/18 Gehiago irakurri →\nBilboko bi ikastola pastoralak prestatzen ari dira\nEitb Kultura 2016/11/21 Gehiago irakurri →\nIgor Yebra bailando con un robot\nNaiz 2016/11/21 Gehiago irakurri →\nIgor Yebra, robot batekin dantzan\nEitb Kultura 2016/11/22 Gehiago irakurri →\n'Paperezko ahotsak' dokumentalaren estreinaldia, gaur, ETB1en\nEitb Kultura 2016/11/23 Gehiago irakurri →\nProposamen eszeniko desafiatzaile eta hunkigarriak\nNontzeberri 2016/11/22 Gehiago irakurri →\n'Paperezko ahotsak', Eresoinka taldearen historiaren dokumentala\nEtb 2016/10/05 Gehiago irakurri →\nNerea Martínez, bailes con alma jarrillera\nDeia 2016/11/23 Gehiago irakurri →\nOskara o supervivencia de cultura vasca en Teatro Cuyás\nMeridian 2016/11/21 Gehiago irakurri →\nMaskaradak ulertzeko argibideak eskaini zituen Johañe Etxebestek\nAiurri 2016/11/22 Gehiago irakurri →\nNoticias de Navarra 2016/11/17 Gehiago irakurri →


Europako burtsek igoeren alde egin dute S&P500eko maximoen ondoren – Ekonomiaren KZ\nAsiako burtsek gorantz kotizatu dute; bonuen etekinak, berriz, murriztu egin dira, datuek erakutsi baitute AEBetako inflazioa ez dela neurriz kanpo handitzen ari. Asia-Ozeano Bareko burtsa-indize gehienek Wall Streeten atzetik jarraitu zuten gaur egun, Hong Kongeko indizeak eskualdeko irabazien lidergoan jarraitzen duelarik, AEBetako Altxorraren etekinak jaisten jarraitu zuten bitartean, gutxienez hiru asteko beste bat ezarriz.\nJaponiako Nikkeik %0,3ko beherakada izan du, izan ere, koronabirus kasuen gorakadak zalantzan jartzen du bere susperraldi ekonomikoa, Tokiok Olinpiar Jokoak hartzeko 100 egun falta direnean.\nEuropan, gerokoek igoera txikiak izan dituzte. Ibexekoek %0,1 egin dute gora, Euro Stoxxekoek %0,3 eta FTSE britainiarrek %0,1.\nPowellek gaur bertan hitz egingo du Washingtongo Ekonomia Klubean. “Merkatua KPIren irakurketa altuagoetarako prestatu zen”, azaldu dio aditu batek Reuters agentziari.\nAtzo egun ona izan zen Estatu Batuetako burtsan S&P500ekin, %0,33 irabaziz eta maximoak lortuz, Nasdaq Compositek %1,05 lortu zuen bitartean.\nJohnson & Johnsonen akzioek %1,34 egin zuten behera, FDA estatubatuarrak txertoaren erabilera gutxienez egun batzuetan bertan behera uztea gomendatu ostean, sei emakumek odol-koagulu arraroak garatu ostean. Txertoen hedapenean izandako gorabeherek kezka piztu dute munduko ekonomiaren susperraldiaren inguruan.\nGaur hasiko da AEBn emaitzak aurkezteko denboraldia, bankuak punta-puntan dituela. JPMorgan Chase & Co. eta Goldman Sachs Group Inc izango dira urteko lehen hiruhilekoko irabaziak ezagutzera ematen lehenak.\n← Coinbase 84.000 milioiko prezioan estreinatu da Burtsan\nCAFek 250 milioiko kontratua sinatu du Suediarekin →\nCaixabankek 514 milioi irabazi zituen martxora arte


Bere ahizpa bonbardaketan hil zen jesuitetan zegoela - Ahotsak.eus\nBere ahizpa bonbardaketan hil zen jesuitetan zegoela
Bonbardaketako egunean, etxean geratu ziren. Aitak bere ahizpa Itziar Jesuitetan hilda aurkitu zuen; oraindik arnasa zuela aurkitu zuen, baina hil egin zen.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan DUR-023-014 kodeko bideoa nahi duzula aipatzea: ahotsak@ahotsak.eus\nBonbardaketako egunean, etxean geratu ziren. Aitak bere ahizpa Itziar Jesuitetan hilda aurkitu zuen; oraindik arnasa zuela aurkitu zuen, baina hil egin zen.\n- Segiduan juen ziñien hamendik?\n- Ez, ez, ez, ez. Bonbardeo egunian ba hementxe geldittu giñen, etxian, horko etxe haundi horretan. Eta beste barik nire, a bueno, egun horretan, egun horretan ni, aitta etorri zan ba aurkittu ebala aurkittu ebala Itziar ta. Hildda. Guk esan gontsen: "Jesuitetara juen da e!".\n- Ta Itziar hil zan.\n- Aitteri esan gontsen Jesuitetara juen zala Itziar. Eta bera juen zan ta orduen aurkittu eban. Eta hondiño arnasia ei euken eta berak arnasia emon eutsan zera, artifiziala ein eutsen ta dana. Baiña ba hil zan.\n- Elizan, eliza barruan?\n- Eliza barruan bai, jesuittetan. Ta azkenean hor daukogu guk jesuitak atara eutsien zera, eskelea; hori da aiztearen zer dokumentau egiten daben geuza bakarra daukaguna heridxotziena.\nZapataria eta haren ondokoa balaz hil\nBarinagako asko hil zen frontean


Nerabe eta gazteen alkohol kontsumoari buruzko sinposioa - Arduratu\nHasiera » Blog » Nerabe eta gazteen alkohol kontsumoari buruzko sinposioa\nSinposioa Lars Möller doktorearen inugurazio hitzaldiarekin hasi zen, nork 2012-2020 urteetarako alkohola eta gazteei buruzko europar estrategia eta lan-ildoei buruz hitz egin zuen.\nSarrera honen ondoren, neurologia, nerabeen burua eta alkoholaren arteko loturari buruzko mahaian, Gabriel Rubio neuropsikiatrak haurtzaroan jasatako tratu txarrek nerabeen droga kontsumoetan duten eraginari buruz hitz egin zuen eta Valentziako Principe Felipeko Ikerketa Zentroko Zelula Patologia ataleko laborategiko burua den Consuelo Guerrik, nerabezaroan alkohola edateak portaeran eta neuropatologien mailan dituen ondorioak zeintzuk diren azaldu zituen.\nGarunak bere heldutasun osoa gutxienez 21 urtera arte lortzen ez duenez, momentu horretara arte etengabe garapenean dagoela gogoratu ostean, eta beti ere 18 urtetik gorako gazteetaz hitz eginez, gaitasun intelektual maximoa eduki nahi izanez gero, ez mozkortzea hobe dela esan zuen Guerrik, batez ere asteburu guztietan eta baraurik, urdaila hutsik badago alkohola gehiago xurgatzen baita.\n“Ordu bitan burmuinari jipoi itzela ematen zaio, eta burmuin hori oraindik bere senera etortzeko ahaleginetan dabilela, asteburua heltzen zaigu berriro eta beste jipoi ikaragarri bat jasatzen du” esan zuen kontsumo abusiboari buruz eta horrez gain, askoz arriskutsuagoa dela alkohol kopuru bera ordu gutxitan edatea egun ezberdinetan banatuta baino ere gaineratu zuen.\nNerabezaroa oso garai kritikoa da alkohol eta beste droga batzuen kontsumorako, Guerrik azpimarratu zuen bezala, burmuina oraindik garatzen ari delako eta zenbat eta arinago hasi kontsumitzen, nagusitan alkoholarekin edo beste drogekin arazoak izateko arriskua areagotu egiten delako.\nHala ere, beldurtzea ere ez dela kontua argitu zuen, baten mozkortzeagatik ez baita ezer gertatzen; arazoa mozkortzeko ohitura hori asteburu oro errepikatzea da.\nGai honekin lotuta, zer egingo duten erabakitzeko aske izate aldera, nerabeek arriskuei buruzko informazio osoa eta argia eduki behar dutela defendatu zuen.\nGizakiak beti edan izan du eta helduek ere alkohola kontsumitzen dute, baina orain kontsumitzeko modua aldatu egin da, ohikoena asteburuetan neurri gabe eta baraurik edatea izanik, adituak gogorarazi zuen moduan, eta gomendagarria litzatekeela zorabiatuta sentitzen hastean edateari uztea komentatu zuen, horrek odolean daukagun alkohol-kopurua oso altua dela esan nahi duelako.\nGabriel Rubiok haurtzaroan jasatako tratu txarrak nerabezaroan drogak kontsumitzearekin lotzen dituen ikerketa bateri buruz hiz egin zuen, bainaikerketa horretan, abusu sexual eta fisikoak ez ezik, emozio-arduragabekeria ere tratu txartzat hartu izan dela argitu zuen.\nHurrengo mahaian, Gonzalo Musituk, Familiaren Gizarte Psikologian Katedradunak, babes faktoreei buruz hitz egin zuen, eta alkohola eta nerabeak binomioan arriskuak murrizteko erresilientzia eta ahalduntzea oinarrizko baliabideak direla esan zuen.\nSoziologian Katedraduna eta gizarte ikertzailea den Javier Elzok, gazteen eta nerabeen artean ematen den alkohol-kontsumoa ulertu beharraz hitz egin zuen eta astean zehar eguneroko eta asteburuetako jardueren artean ematen den hausturaz aritu zen. Elzoren arabera, lanegunen eta asteburuen artean ematen den haustura gero eta handiagoa da, batez ere, ordutegiei eta kontsumoei dagokienez, eta arrazoi horrengatik, puntu honetan gehiago sakondu beharko genukeela azpimarratu zuen.\nBukatzeko, Pediatriako Larrialdietako Zerbitzutik, Beatriz Azkunaga doktoreak, adin gabekoen intoxikazio etilikoetan osasun-arreta urgentea nolakoa den azaltzeari ekin zion, batez ere,asteburuetan, iluntze edo gau aldera jasotzen diren 2.300 bisitatik bat mota honetako kasuak izaten baitira.\nBazkaltzeko atsedenaldiaren ostean, sinposioak arratsaldean jarraitu zuen eta botere publikoek gazteen eta nerabeen alkohol kontsumoaren gainean egiten duten kontrola (araudiak, legeak, politikak, eskubideak,…), alkoholarekin eta nerabeekin egiten diren esku hartze ezberdinak eta gaur egun prebentzioaren jardunbidean gauzatzen diren programa eraginkorrak izan ziren eztabaidagai arratsaldeko mahietan.